9 Sentyabr 2017 12:48\nUzaq 1939-cu ildə, almanların Parisi tutacaqları qorxusundan 23 yaşlı gənc qadın tələsik öz mənzilini tərk edib. O, daha təhlükəsiz yerə - cənub istiqamətində yola düşüb.\nPublika.az bildirir ki, bütün bu illər ərzində qadın kommunal ödənişləri ödəyirdi, amma geri mənzilinə qayıtmırdı. Yalnız 2010-cu ildə, onun ölümündən sonra varislər mənzil haqqında xəbər tutdular. Parisdə mənzili açan qohumları onun kandarındaca donub qaldılar – 1900-cü ilə məxsus mebel və digər XX əsrin əvvələrinə aid aksessuarlar heyrətləndirməyə bilməzdi.\nBəs 70 il insan ayağı dəyməyərək qapalı qalan, yalnız 2010-cu ildə aşkarlanan mənzilin yenidən gündəmə gəlməsinin səbəbi nədir? Məsələ burasındadır ki, oradan tapılan italyan rəssamı Covanni Boldiniyə məxsus “Marta de Florian” adlı rəsm hərracda 3.4 milyon dollara satıldı.\n1939-cu ildə mənzilin sahibəsi 23 yaşlı madam de Florian öz həyatını təhlükəsiz bir yerə daşımağa qərar verir. Çünki alman qoşunları artıq Parisin “bir addımlığında” idilər. O, özü ilə yalnız ən lazımlı əşyaları götürür və mənzili bağlayaraq şəhəri tərk edir.\nİkinci Dünya Müharibəsi bitdikdən sonra qadının mənzilə qayıtmaq imkanı var idi, amma məlum olmayan səbəblərdən bunu etməyib. Madam de Florian 70 il mənzilin icarə haqqını ödəyir, lakin qohumlarından heç kəs mənzil haqda bilmirdi. Qadın 91 yaşında öləndən sonra onun əzizləri miras haqqında xəbər tutdular.\nMənzilin içərisindəki əşyaların qiymətləndirilməsi üçün Olivye Şopin-Janvri adlı hərracçı dəvət edilmişdi. Mütəxəssis və onun komandası inanılmaz həyəcanlanmışdılar, çünki anlayırdılar ki, 1939-cu ildən indiyədək bu mənzilə insan ayağı dəyməyib.\n“Sanki zaman maşını ilə səyahət etmişdim, hər şey möhtəşm idi. Burada vaxt donub qalmışdı. Mən ömrümü antikvar əşyalara həsr etmişəm, amma heç vaxt bu qədər həyəcanlanmamışam. Pəncərəyə yaxın getmək istəmirdim, axı oradan müasir Paris görünəcəkdi. Mənzildə bir neçə saat 1930-cu illərdə yaşadım... Təsəvvür etdiklərimi rabitəsiz danışıram, çünki həyəcanımı sizə çatdıra bilmirəm”, - Olivye Şopin-Janvri bildirib.\nBir neçə rəsm və əşya çıxardılaraq yerə və masanın üstünə qoyulmuşdu. Mümkündür ki, Florian onları götürməyi planlaşdırırdı, lakin ola bilsin, yüklə gedə bilməyəcəyini düşünərək, fikrindən daşınıb.\nƏl işi olan, o dövrün tualet masasında bir çox kosmetik qutu dururdu, saçlar üçün şotkalar, zəngli saat... Bütün bunlar toz və torla örtülmüşdü.\nMənzildə ən qiymətli əşya çəhrayı donlu xanımın təsviri əks olunan şəkil idi. Bu, mənzili tərk edən 23 yaşlı madam de Florianın nənəsi, mənzilin əvvəlki sahibəsi - Marta de Florianın şəkli idi.\nMarta de Florian\n1880-ci illərdə o, səhnədə ulduz olaraq parlayırdı, baş nazir və prezident də daxil olmaqla ən yüksək vəzifəli şəxslərin arasında pərəstişkarları var idi.\nPortret italyan rəssamı Covanni Boldininin fırçasının məhsulu idi. Mənzildə həmçinin rəssamın Marta de Florianın pərəstişkarı olduğunu sübut edən sevgi etiraflı məktubları tapılmışdı. Şəkil isə müasir hərracda 3.4 milyon dollara satıldı. Bu, sözügedən rəssamın ən bahalı əsəri oldu.\nFlorianların varis qohumları, sözsüz ki mirasdan razı qaldılar, amma onlar hələ də anlaya bilmirlər ki, nənə ölümünə qədər mənzil haqda sirri niyə açmırdı.\n1939-cu ilin kabrioleti - FOTO\n23 İyul 2017 16:34\n4 İyun 2017 14:57\nBir ilə 8 milyon qazanan qadın mətbuat katibi...


Sumqayıtda "Yeni il" axşamı mənzildən 67 min aparıblar\n11 yan 2020, 23:29\nDaxili İşlər Nazirliyinin məlumatına əsasən, hadisə ilə bağlı Sumqayıt Şəhər Polis İdarəsinə müraciət edən ev sahibi dekabr ayının 31-dən yanvarın 1-nə keçən gecə evdə olmadığı müddətdə mənzildən 31450 avro, 4300 ABŞ dolları, 1 ədəd "Samsung" markalı televizor və 1 ədəd "TP-link" markalı aparatın oğurlandığını bildirib. Zərərçəkən ona ümumilikdə 66611 manat maddi ziyan dəydiyini qeyd edib.\nSumqayıt Şəhər Polis İdarəsi əməkdaşlarının "isti" izlərlə həyata keçirdiklərin əməliyyat-axtarış tədbirləri nəticəsində qeyd edilən hadisəni törətməkdə şübhəli bilinən əvvəllər məhkum olunmuş Sumqayıt şəhər sakinləri Musa Bayramov, Rövşən Ağayev və onun qardaş Rüstəm Ağayev saxlanılaraq istintaqa təqdim ediliblər. Araşdırma zamanı müəyyən edilib ki, hadisə günü evin hasarından əvvəlcə Rövşən Ağayev və Musa Bayramov həyətə düşüblər. Rüstəm Ağayev isə pusquda dayanıb.\nRead more: https://sputnik.az/incidents/20200111/422836059/sumqayitda-menzilden-yeni-il-axsami-oqurluq-eden-deste.html\n20 yan 2021, 08:58 495\n19 yan 2021, 19:22 292\n19 yan 2021, 18:55 794\n19 yan 2021, 10:45 273\n19 yan 2021, 01:12 236\n18 yan 2021, 22:46 283\n18 yan 2021, 19:38 555\n18 yan 2021, 10:48 304\n17 yan 2021, 18:21 329\n17 yan 2021, 14:43 603\n17 yan 2021, 14:24 342\n17 yan 2021, 13:24 682


Ağdamda təhsili məhv edən kimlərdir? » Press-az\npress-az » Ölkə » Ağdamda təhsili məhv edən kimlərdir?\nSaat: 3-09-2017, 20:02 Baxış: 2 485\nAğdam Təhsil şöbəsinin müdiri Mətanət Misirxanova və Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanovun özbaşınalıqları davam edir\nAğdam rayonunda yaşanan təhsil rəzaləti ilə bağlı daha doğrusu Ağdam rayon 87 saylı tam orta məktəbinin kimya-biologiya müəlliməsi Əsgərova Vəfa Yusif qızı işlədiyi məktəbdə məktəb direktoru Səbahət Əmirovanın ona qarşı etdiyi özbaşınalıqlar barədə redaksiyamıza göndərdiyi məktubda yazmışdı. Ancaq şikayət məktubu saytlarda yayılandan sonra Ağdam rayon 87 saylı tam orta məktəbinin direktoru Səbahət Əmirovanın müdafiəsinə Ağdam rayon Təhsil şöbəsinin müdiri Mətanət Misirxanova və Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanovda məktəbə gələrək, Ağdam rayon 87 saylı tam orta məktəbinin kimya-biologiya müəlliməsi Əsgərova Vəfa Yusif qızını qeyri-qanuni yolla səsvermə keçirmək yolu ilə məktəbdən uzaqlaşdırmağa çalışsalarda bu dəfə istəklərinə nail ola bilməyiblər.\nBelə ki, Əsgərova Vəfa Yusif qızı rayon 87 saylı tam orta məktəbinin direktoru Səbahət Əmirovanın, özbaşınalıqları barədə Təhsil Nazirliyinə müraciə etmiş və nazirlikdən cavab olaraq bildirilib ki, dərs vaxtı sentyabrın 15-də açıq elan olundandan sonra məktəbdə yoxlama təşkil olunacaq.\nTəhsil Nazirliyinin məktəb direktorları üçün təşkil olunan müsabiqədən keçə bilməyən, tarix müəlliməsi Səbahət Əmirova necə məktəb direktoru oldu?\nAldığımız məlumata görə, Səbahət Əmirova Spanakert Dövlət Pedaqoji İnstitutunun Tarix fakultəsini bitirib. Ancaq 1993-cü ildə bu Unversitet bağlanıb və diplomları Azərbaycan daxil heç bir ölkə tərəfindən tanınmır. Çünki Sovet dönəmində bu cür diplomları isə bir qonaqlığa təşkil etmək mümkün idi.\nSəbahət Əmirova 1996-cı ildən Ağdam rayonun Quzanlı qəsəbəsində yerləşən 18 saylı Quzanlı qəsəbə orta məktəbində ibtidai sinif şagirdlərinə Tarix fənni üzrə dərsi keçib. Bir neçə dəfə burda oxuyan şagirdlərdən bayram günləri ilə əlaqədar qeyri-qanunsuz pul yığdığına görə məktəb direktoru Surəyya müəllimə tərəfindən Səbahət Əmirovaya xəbərdarlıq edib.\nDigər aldığımız məlumatda o da, qeyd olunur ki, Səbahət Əmirova bir neçə dəfə Təhsil Nazirliyinin müəllimlər üçün təşkil etdiyi imtahanlardan keçə bilməyib. Səbahət Əmirovanın həyat yoldaşı İsgəndər Ağdam Mərkəzi Xəstəxanansında Anbar müdiri işləyir.\nAncaq Səbahət Əmirova 2015- cil ildə Ağdam Təhsil şöbəsinin müdiri Mətanət Misirxanova və Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanovun köməkliyi ilə Ağdamın 87 saylı tam orta məktəbinin direktoru təyin olunur.\nTəhsil haqqında qanuna zidd olan bu təyinatın bir neçə müəmmalı səbəbləri ortaya cıxıb. Belə ki, Səbahət Əmirova 2013-cü ildə və 2014-cü ildə Təhsil Nazirliyinin məktəb direktorları üçün təşkil olunan müsabiqədən keçə bilməyib və qanunda da qeyd olunur ki, nazirliyin təşkil etdiyi müsabiqələrdən keçə bilməyən müəllimlər direktor təyin edilə bilməz. Digər tərəfdən Səbahət Əmirovanın Spanakert Dövlət Pedaqoji İnstitutunundan aldığı diplom da saxtadır.\nAldığımız məlumatda qeyd olunur ki, Səbahət Əmirova Ağdam Təhsil şöbəsinin müdiri Mətanət Misirxanova və Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanova 15 min manat pul verərək 87 saylı tam orta məktəbinə direktor təyin olunub. Bu faktı özü Əsgərova Vəfa Yusif qızına da bildirib ki, mən yuxarılara rüşvət verib gəlmişəm və verdiyim pulu çıxartmalıyam.\nOnu da qeyd edək ki, Səbahət Əmirova Ağdam Təhsil şöbəsinin müdiri Mətanət Misirxanova ilə müqavilə əsasında direktor işləyir. Bir neçə gündən sonra yəni avqustun 7-də Təhsil Nazirliyinin məktəb direktorları üçün keçirdiyi müsabiqədə iştirak edəcək. Yəqin bu dəfə Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanovun köməkliyi ilə "keçər", yoxsa yenə məcburən direktor işləməsi üçün Ağdam Təhsil şöbəsinin müdiri Mətanət Misirxanovanı görməli olacaq.\nAğdam Təhsil şöbəsinin müdiri Mətanət Misirxanova və Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanovun özbaşınalıqları\nOnu da bildirək ki, Ağdam təhsili ilə bağlı redaksiyamıza rayonun ziyalıları adından da müraciət daxil olub. Müraciətdə bildirilir ki, rayonda təhsil sahəsində uğursuz kadrlar olan Təhsil şöbəsinin müdiri Mətanət Misirxanova və Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanov sanki Ağdam ziyalılarına qənim kəsiliblər:\n"Ağdam təhsili qərəz meydanına çevrilib. Bu iki məmurun kimdən xoşu gəlmirsə onları şərləməklə, hədə -qorxu gəlməklə və başqa yuxarı orqanlara yalnış məlumat verməklə işdən azad edirlər. Məlumat verən mənbə bildirir ki, Ağdam təhsilində vəziyyət o həddə çatıb ki, bu yaxın günlərdə övladının təhsilini tələb edən məktəb müəllimi on günlük həbsə atılıb. Xüsusən bu günlərdə Ağdam rayonunda məktəb direktoru oyunları gedir.\nElə məktəb var ki, sentyabrdan bu günki günə qədər düz beş dəfə direktor təyinatı olub. Onların hər biri həmin məktəblərdə bir ay işləmiş və xaric olunmuşdur. Ağdamın hazırda otuza yaxın məktəbində direktorlar həvalə olunma qaydaları ilə işləyir. Təbii ki bu kimi hallar düşmənlə təmas xəttində yerləşən bir rayon təhsilinin vəziyyətini bir az da çətinləşdirir.\nDəfələrlə Təhsil Nazirliyinə Ağdam ziyalıları adından vurulan teleqramm və məktublara hansısa səbəbdən laqeyd münasibət bəslənərək heç bir tədbir görülmür. XXI əsrdə Ağdamda “papka” deyilən məktəblər hələ də fəaliyyət göstərir. Amma nədənsə rayon Təhsil şöbəsinin müdiri Mətanət Misirxanova və Təhsil Nazirliyinin Daxili Nəzarət şöbəsinin Ağdam üzrə əməkdaşı Məhəmməd Aslanov bu hallara göz yumaraq bildirirlər ki, biz belə məktəbləri yalnız nazirliyin Daxili Nəzarət idarəsinin rəisi, keçmiş MTN əməkdaşı olan Kənan Quliyevin tapşırığı əsasında yoxlaya bilərik.\nEyni zamanda bu günlərdə Ağdamın sayılıb seçilən ziyalılarından olan Çəmənli kənd orta məktəbinin direktor müavini Ərəstun Tarverdiyev, 118 saylı məktəbin direktoru Vaqif Məmmədov, 14 saylı məktəbin direktoru Elman Abbasov bu cür haqsızlıqların qurbanı olmuşlar.\nOnu da qeyd etmək lazımdır ki, bu direktorlar hamısı Yeni Azərbaycan Partiyasının üzvləri, eyni zamanda Qarabağ döyüşü veteranlarıdır. Biz Ağdam ziyalıları həmişə ölkə rəhbəri möhtərəm cənab prezidentimiz İlham Əliyevin ətrafında sıx birləşmişik. Amma bu gün Ağdam Təhsil şöbəsində cənab prezidentimizin həmişə bildirdiyi kimi “Dövlət qulluqçusu xalqın xidmətçisidir” ifadəsinə Mətanət Misirxanova və Məhəmməd Aslanov niyə zidd gedir?\nMəhəmməd Aslanov hər zaman bildirir ki, onun arxasında Təhsil Nazirliyinin Daxili Nəzarət idarəsinin rəisi Kənan Quliyev dayanır. Onun dediyinə görə sözügedən şəxslə dostluq əlaqələri çox qırılmaz tellərə bağlıdır.\nBiz Ağdam ziyalıları ümid edirik ki, aidiyyəti qurumlar, xüsusi ilə də həmişə ziyalılara diqqətlə yanaşan, təhsil sahəsinə öz humanist qayğısını əsirgəməyən, ölkəmizin birinci vitse – prezidenti Mehriban xanım Əliyeva məsələni diqqətdə saxlayacaq. Bu cür süründürməçi hallara yol verən, təhsil adına ləkə gətirən məmurlara qarşı lazımi tədbirlər görəcək”.\nPrezident Administrasiyasında Mətanət Misirxanovanın yaxın adamı kimdir?\nAldığımız məlumatlarda onu da qeyd edirlər ki, Ağdam qaçqınların üçün salınan İmamqulubəyli qəsəbəsində 5 orta məktəb yerləşir. Həmin qəsəbədə dövlət tərəfindən tikilən 87 saylı orta məktəbin binasında əlavə olaraq, 135 saylı orta məktəb və 92 saylı tam orta məktəb fəaliyyət göstərir. Həmin məktəblərində öz direktorları var. Belə ki, 135 saylı orta məktəbin direktoru Yaşar müəllim, 92 saylı tam orta məktəbin direktoru Məzahir müəllim, və 87 saylı tam orta məktəbin direktoru Səbahət Əmirovadır.\nHəmin qəsəbədə fəalliyyət göstərən digər 2 məktəb isə İmamqulubəyli qəsəbəsə orta məktəbi və Ətayət xanımın öz hesabına məktəbin anbarı adı altında tikdirdiyi bina da məktəb kimi fəaliyyət göstərir.\nHər məktəbdə 60-70 nəfər şagird, hərəsində 20-25 nəfər müəllim, 4-5 xadimə, 2 qarovulçu, 3 laborant, hərəsində katibə, psixoloq, hərbi hazırlıq və.s. bu da hər ay 5-6 min manat dövlətin büdcəsinin manimsənilməsi deməkdir.\nDigər tərəfdən nəzərə alsaq ki, hər məktəb direktoru hər il əlavə 6-7 ştat götürür və hər ştatı da 1000-1500 azn qiyməti var. Hər məktəbdə də uşaq azlıq təşkil edəndə həmin məktəblər siyahı dəyişikliyi edərək, orta məktəb şagirdlərin sayı hesabına pul ilə siniflər yaradıb, dərs saatı yazıb, pul silirlər. Məktəblərdə yoxlama aparılsa, nə şagirdlərin sayı, nə keçirilən dərslər, nə də adı olub özü olmayan müəllimlər aşkarlamaq olar. Həmin məktəbin şagirdlərin üst-üstə hesablasanız ancaq 1 orta məktəbin şagiridi alınar. Ancaq hər il qəsəbədə fəaliyyət göstərən 5 orta məktəbə 100 min manatdan çox pul ayrılır və həmin pulların hamısı demək olar ki, Ağdam Rayon Təhsil Şöbəsinin müdiri Mətanət Misirxanovaya çatır.\nMəlumatda qeyd olunur ki, Ağdam Rayon Təhsil Şöbəsinin müdiri Mətanət Misirxanova vəzifəyə təyin olunan zaman bildirib ki, Prezident Administrasiyasının sənədlərlə və vətəndaşların müraciətləri ilə iş şöbəsinin müdiri Süleyman İsmayılov mənim yaxınımdır və onun köməkliyi sayəsində bu vəzifəyə təyin olunmuşam.\nAğdam rayonundan gələn şikayətlərdə iddia olunur ki, təhsil şöbəsinin müdiri Mətanət Misirxanova 8 mart Beynəlxalq Qadınlar Günü münasibəti ilə məktəb direktorlarından 500 manat alıb.\nOnu da qeyd edək ki, araşdırma apararkən məlumatları dəqiqləşdirmək üçün Ağdam Rayon Təhsil Şöbəsinin müdiri Mətanət Misirxanova (050 496 24 36) ilə əlaqə yaratmağa çalışsaqda heç cür bu istəyimiz alınmadı.\nAğdam təhsili ilə bağlı araşdırmalarımız davam edir.\nGöyçayda sürücüləri tətilə sövq edənlər kimlərdir? (FOTO FAKT)


Bu gün Bakı şəhər Dövlət Yol Polisi İdarəsinin və rayon Dövlət Yol Polisi Şöbəsinin əməkdaşları şəhər ərazisində yerləşən məktəblərdə keçirilən "Son zəng" tədbirlərinə qatılıblar. Təhsil Nazirliyinin müvafiq qərarına əsasən məktəblərdə keçirilən "Son zəng" tədbirlərinə Yol Polisi İdarəsi rəhbərliyi tərəfindən hazırlanmış müvafiq tədbirlər planına uyğun olaraq qatılıblar. Əsas məqsəd təhlükəsizliyinin təmin edilməsi, eyni zamanda məktəblərdə valideynlərə və məzunlara yol polisi tərəfindən hazırlanmış tövsiyələr çatdırılıb. Tövsiyələrdə "Son zəng" günü məzunlara valideynlərin və yaxın qohumların avtomobillərindən istifadə etməmək tövsiyə olunub.\nQeyd edək ki, rayon Dövlət Yol Polisi Şöbəsinin əməkdaşları ilə birgə Bakı Şəhər Dövlət Yol Polisi İdarəsinin təhkim edilmiş əməkdaşları məktəblərdə müxtəlif görüşlər təşkil ediblər. Görüşlərdə məzunlarla maarifləndirici söhbətlər aparılıb. Həmçinin məktəblərə yaxın küçə və prospektlərində təhlükəsizlik tədbirləri gücləndirilib. Avropa.info avtosfer.az-a istiandən fotoları və video görüntünü təqdim edir:


Dilmanc İmla - Kömək | Dilmanc\nDilmanc İmla - Kömək\n1. "Dilmanc İmla" haqqında\n2. Mikrofonun quraşdırılması\n3. Proqramla iş\n4. Keyfiyyətli nəticə almaq üçün tövsiyələr\n5. Proqramla iş zamanı çıxan xəbərdarlıqlar\n"Dilmanc İmla" haqqında\nDilmanc İmla və ya Azərbaycan dili üçün nitqin tanınması sistemi Rabitə və İnformasiya Texnolgiyaları Nazirliyinin dəstəyilə Dilmanc layihəsi çərçivəsində azərbaycanlı mütəxəssislər tərəfindən yaradılmışdır. Proqram tamamilə ödənişsiz yayılır, dilmanc.az/dilmanc-imla səhifəsindən köçürülüb istifadə edilə bilər.\n» Sistem haqqında daha ətraflı\nMikrofonun necə tutulması tanıma keyfiyyətinə təsir edir. Mikrofon ağıza yaxın tutulmalıdır. Bundan başqa mikrofon standarta uyğun formada yerləşdirilməlidir. Misal üçün, qulaqcıqlı mikrofon əldə tutula bilməz, mütləq başa keçirilməlidir. Noutbukların daxili mikrofonları ağızdan uzaq məsafədə yerləşdiyi üçün nitqin tanınması sistemi ilə istifadə edilə bilməz. Noutbukun daxili mikrofonundan istifadə etməməyiniz, kənar mikrofonlardan istifadə etməyiniz tövsiyə olunur.\nMikrofonun səsyazma səviyyəsi\nProqramdan istifadə edən zaman "Səs zəifdir" və ya "Səs gurdur" xəbərdarlıqları çıxırsa, tanıma keyfiyyəti aşağı olacaq. Açılan pəncərədə mikrofonun səsyazma səviyyəsini uyğun olaraq artırın və ya azaldın. "Mikrofonun tənzimlənməsi" linkinə daxil olaraq, əməliyyat sisteminin mikrofonun səsyazma səviyyəsini tənzimləyən pəncərəsini açmaq mümkündür. Əməliyyat Sistemində bir neçə mikrofon quraşdırılıbsa, istifadə etdiyiniz mikrofonu düzgün seçmək lazımdır.\nNitqin tanınması sisteminin keyfiyyətinə ən çox təsir göstərən amil sistemə daxil olan səsin keyfiyyətidir. Hal-hazırda istifadəçilərin əksəriyyətinin istifadə etdikləri ucuz qiymətli mikrofonlar kömür tipli mikrofonlardır. Nitqin tanınması sistemi ilə yüksək keyfiyyət almaq üçün kondensator tipli, küyü izolyasiya edən (noise-cancelling) və minimum 16 KHz audio yaza bilən mikrofonlar nəzərdə tutulur. Belə mikrofonlara misal olaraq Plantronics Audio 628, Sennheiser SC 230 göstərmək olar. Əgər tanıma zamanı "Mikrofon keyfiyyəti aşağıdır" xəbərdarlığı çıxarsa, mikrofonunuzun səsyazma keyfiyyətinin həddindən artıq az olmasını bildirir. Bu zaman aşağı keyfiyyətli tanıma qaçılmazdır. Qeyd edək ki, bu xəbərdarlığın çıxmaması heç də mikrofonunuzun yüksək keyfiyyətli olmasını bildirmir.\nİlkin istifadə qaydası\nProqramı işə saldıqdan sonra kursoru mətn daxil etmək istədiyiniz proqramın pəncərəsinə qoyun (məs. Microsoft Word, Notepad və s.) və üzərində mikrofon şəkli olan düyməni basın. Düymənin rəngi dəyişərək qırmızıya keçir və imla rejimi aktivləşir. Bu zaman cümlələri aydın tələffüzlə deməyə başlayın. Cümləni bitirdikdə həmin kursor Danışıq zamanı 2 saniyə fasilə etdikdə dediyiniz hissə yazıya çevrilir və kursor olan pəncərəyə yazılır. Fasiləsiz, birnəfəsə maksimal danışıq müddəti 20 saniyədir. Bu müddətə çatdıqda avtomatik tanıma başlayır. Proqramdan istifadə etmədiyiniz müddətdə mikrofon işarəsi olan düyməni yenidən basaraq imla rejimini söndürün. Əks halda, ətrafdakı səs-küy mikrofona düşə və beləliklə mətnin içərisinə artıq sözlər yazıla bilər.\nCümləni dedikdə proqram nitqinizi müvəffəqiyyətlə tanısa nəticəni kursor olan pəncərəyə yazacaq. Əks halda "Yenidən daha aydın tələffüz edin" xəbərdarlığı çıxacaq. Bu xəbərdarlıq bir neçə dəfə təkrar olunarsa cümləni hissə-hissə deyin.\n"Səs zəifdir" və ya "Səs gurdur" xəbərdarlıqları çıxırsa mikrofonun səsyazma səviyyəsini uyğun olaraq artırmaq və ya azaltmaq və yaxud danışıq tonunu dəyişmək lazımdır.\nGizlədilmiş rejimdə iş\nProqram pəncərəsi sizə mane olursa, onu gizlədərək proqramdan istifadə etməyə davam edə bilərsiniz. Bunun üçün "Gizlət" düyməsini basın. Bu zaman proqramın hələ də işlək vəziyyətdə olmasını bildirən işarə -- proqramın loqotipi ekranın aşağı sağ küncündə, saat göstərilən sahənin yanında görünür. Bu işarənin üzərində siçanın sağ düyməsini basmaqla "Başla" (imla rejimini yandırmaq), "Dayan" (imla rejimini söndürmək), "Seçimlər" və digər əmrləri istifadə edə bilərsiniz\nProqram pəncərəsində üzərində Dilmanc yazısı olan düyməni basmaqla açılan menyuda "Seçimlər" bəndini seçdikdə Seçimlər pəncərəsi açılır. Bu pəncərədə mikrofonun səsyazma səviyyəsini tənzimləmək, həmçinin mətn daxil etmə xüsusiyyətlərini dəyişmək mümkündür.\n"Dilmanc" düyməsini basdıqda açılan menyuda digər əmrlər aşağıdakılardır:\nBaşla/Dayan - İmla rejimini yandırmaq və ya söndürmək\nYenilə - Proqramın yeni versiyasının çıxıb-çıxmadığını yoxlamaq. Yeni versiya varsa, yükləmə səhifəsi açılır\nProqram haqqında - Proqram haqqında məlumat pəncərəsi\nÇıxış - Proqramdan çıxmaq\nKeyfiyyətli nəticə almaq üçün tövsiyələr\n1. Mikrofonun quraşdırılması başlığındakı bütün təlimatlara əməl edin. Yuxarıda qeyd edilən tipli keyfiyyətli mikrofondan istifadə edin, mikrofonu düzgün yerləşdirin və səsyazma səviyyəsini düzgün tənzimləyin.\n2. Əgər dediyiniz cümlə uzundursa və yaxşı tanınmırsa, onu hissə-hissə deyin.\n3. Hal-hazırda proqram mətbuat yönümlü mətnləri daha yaxşı tanıyır. Digər tip mətnlərdə tanıma dəqiqliyi aşağı ola bilər.\nProqramla iş zamanı çıxan xəbərdarlıqlar\nTanıma zamanı "Səs çox zəifdir/gurdur" xəbərdarlığı\nƏməliyyat sistemində mikrofonun səsyazma səviyyəsini uyğun olaraq artırmaq və ya azaltmaq lazımdır, həmçinin, Əməliyyat Sistemində bir neçə mikrofon varsa, istifadə etdiyiniz mikrofonu düzgün seçmək lazımdır. Daha ətraflı\nMikrofonu nə qədər tənzimləsəm də yenə eyni xəbərdarlıq çıxır\nBu cümləni buraxıb yeni cümləyə keçin və ya cümləni hissə-hissə deyin.\n"Mikrofonun keyfiyyəti aşağıdır" xəbərdarlığı\nİstifadə etdiyiniz mikrofonun yazdığı səs çox keyfiyyətsizdir. Bu zaman tanıma keyfiyyəti də aşağı olacaq. Daha ətraflı\n"Serverə qoşulmaq mümkün olmadı" səhvi\nBu, sizin kompüterinizdə və ya şəbəkənizdə quraşdırılmış Firewall-la bağlı ola bilər. 54321 portu açıq olmalıdır.\n"İnternet sürəti zəifdir" xəbərdarlığı\nİnternet bağlantınızın sürəti səsi serverlərə göndərməyə kifayət etmir. Bu zaman tanıma çox zəif sürətlə işləyəcək və ya heç işləməyəcək. Bağlantı sürətinin ən azı 512 kb/s olması tövsiyə olunur.\nCümləni bitirməmiş tanıma başlayır\nCümləni deyərkən 2 saniyə fasilə verən kimi, tanıma başlayır. Tanıma qurtarmamış yeni cümlə demək olmaz. Bundan başqa, fasiləsiz olaraq maksimum 20 saniyəlik cümlə deyilə bilər. Uzun cümlələri hissə-hissə deyin.


Azərbaycan beynəlxalq humanitar hüquq normalarından irəli gələn öhdəliklərinə və humanizm prinsiplərinə sadiqdir\nNəşr edilib 02.12.2020 00:45\nAzərbaycan Respublikasının Prezidenti, Rusiya Federasiyasının Prezidenti və Ermənistan Respublikasının baş nazirinin imzaladıqları 10 noyabr 2020-ci il tarixli üçtərəfli Bəyanatdan irəli gələn vəzifələrdən biri, humanitar məqsədlərlə əsir və girovların, cəsədlərin dəyişdirilməsinin təmin olunmasıdır.\nAzərbaycan Respublikası beynəlxalq humanitar hüquq normalarından irəli gələn öhdəliklərinə və humanizm prinsiplərinə sadiqdir. Ermənistandan fərqli olaraq, Azərbaycan Ordusuna təslim olmuş Ermənistan hərbçiləri və döyüş bölgəsindən təxliyə edilmiş mülki şəxslər Cenevrə Konvensiyalarının tələblərinə əsasən, dərhal döyüş bölgəsindən çıxarılaraq, internə edilmiş, saxlanma şəraiti, onlarla ləyaqətli davranış, qida, su təminatı və yaralıların müalicə hüquqları tam təmin edilmişdir. Azərbaycan tərəfi əsir düşmüş erməni hərbçiləri barədə məlumatları müntəzəm qaydada Beynəlxalq Qızıl Xaç Komitəsinə (BQXK) və Rusiya Federasiyası sülhməramlı qüvvələrinin komandanlığına təqdim etmiş, BQXK nümayəndələrinin onlara baş çəkmələrinə hərtərəfli şərait yaratmış, bəzi əsirlərin öz valideynləri ilə telefon əlaqəsi saxlamalarını təşkil etmişdir.\nErməni sosial media resurslarında isə, məqsədyönlü şəkildə, guya, Azərbaycan Respublikasının qələbə münasibətilə keçirəcəyi hərbi paradda erməni əsirlərinin nümayiş etdiriləcəyi, onlarla qeyri-insani rəftar edilməsi ilə bağlı yalan xəbərlər yayılmaqdadır. Əsassız və həqiqətəuyğun olmayan belə məlumatları qəti şəkildə rədd edirik. Bildiririk ki, hərbi əsirləri nümayiş etdirmək, onları aşağılamaq Azərbaycan xalqına və müzəffər ordumuza xas keyfiyyət deyil.\nEyni zamanda, erməni hərbçilərinin əsir düşmələrinin əsas səbəbinin Ermənistanın yeritdiyi təcavüz və işğalçılıq siyasəti olduğunu bir daha vurğulamaqla, erməni analarına müraciət edərək, övladlarının qaytarılması ilə bağlı problemin başlıca günahkarının Ermənistan rəhbərliyinin nümayiş etdirdiyi qeyri-konstruktiv mövqe olduğunu bildiririk.\nAzərbaycan Respublikası hamının hamıya prinsipi ilə bütün əsir və girovların qarşılıqlı şəkildə dəyişdirilməsinin tərəfdarıdır. İtkin düşmüş hesab olunan hərbi qulluqçularımızın taleyinin müəyyən edilməsi üçün, BQXK və Rusiya Federasiyası sülhməramlı qüvvələrinin komandanlığı ilə təmaslar davam etdirilir.\nVətəndaşların müraciət etmələri üçün Azərbaycan Respublikası Əsir və itkin düşmüş, girov götürülmüş vətəndaşlarla əlaqədar Dövlət Komissiyasının “www.human.gov.az” rəsmi internet səhifəsi, (+994 12) 405-71-61 telefon əlaqə və (+994 12) 8161 qaynar xətt nömrələri fəaliyyət göstərir.Əsir və itkin düşmüş, girov götürülmüş vətəndaşlarla əlaqədar Dövlət Komissiyası


Pul alıb vətəni satanlar... - Kəmalə Abıyeva yazır\n596 | 2022-03-01 16:07\n"Ukraynaya dəstək" aksiyasında təbii polislər vardı. Arada bir sədd kimi dayanmışdılar. Heç nə etmirdilər, yardım gətirənlərə şərait yaradırdılar.\nAmma polisləri açıqca münaqişəyə çəkməyə çalışan bir-neçə insanlar da vardı. Bilirəm ki, əlində telefon məhz bu anı çəkməyi gözləyənlər də vardı. Sonra hardasa oturub guya xalqını düşünür kimi o youtube kanallarında göstərib, dövlətini aşağılamağa çalışacaqlar, prezidentə bağlayacaqlar və s. Mən bilmirəm o adamlar kimdi, kim maliyyələşdirir? Mənim üçün mənəviyyatsızdılar. Adam evində mübahisə edəndə çalışır səsini qonşu eşitməsin.\nBu yalan-palanla dövlətini, ya onun rəhbərini tənqid yox, təhqir etməyə çalışanları anlamıram. Ukraynada olan həmyerlilərimizi vətənə gətirmək üçün dövlət tədbirlər görür. Dünən Ukraynada təhsil alan gənclərimizdən də gördüm. Vəziyyət gərgin idi, bizə qayıdın deyirdilər, gələnlər oldu, bəziləri gəlmədi.İndi guya başqa ölkələrdən olanlar hamısı gedə bildimi?Yox. Azad.söz-dü deyəsən çəkib bir xanımı:İlham Əliyevə müraciət edir ki, niyə məni aparmırsan və s. tipli. Yəni bütün günü izləyirik, elə sakitcə bir otaqda oturub çəkiliş mümkün deyil. Bəlkə də xanım elə Bakıdadı, yəni mən belə başa düşdüm.\nUkraynada baş verənlərə baxıb həqiqətən də dövlətini düşünə bilən adam belə bir paylaşım etməz.Deməyim o ki, prezidenti sevmirsən, sevmə. Amma adam ol! Bu dövlət, ya hansısa məmur mənə bir damcı nəsə etməyib.Heç nə! Əksinə tanıdığım daha pullu, kiminsə qohumuna ediblər. Bir övladım var, ona da həmişə mane olublar. Tanıyanlarınız var. TV-lərdə meydanda olan aparıcıların hansından istedadsızdı? Olsun ədəbi mühit: kimləri imza etməyə çalışırlar, kimə ev, iş verirlər. Xaricdə çap etdirirlər...Az qalıblar bəzilərinin ata-anasına da fəxri adlar versinlər. Ayseldən üstünmü imzadılar- yox. Ondan istedadsızları çəkiblər hər yerə. Bütün bunları bilmirəm təkcə-yaşayıram. Əməllicə yaşayıram özü də. Amma torpağımı sevirəm.\nMən Azərbaycanı hansı məmura görə sevmirəm ki! Bura Vətənimdi! Vətən insan anlayışından yüksəkdədi! Gərək insan olasan, sonra bunu anlayasan. Vətən paltar deyil, ayaqqabı deyil, əyninə ola, ya olmaya. Pis hesab etmisən, getmisən. Get də! Bura İlham Əliyevin də vətənidi, mənim də. O prezidenti. Mən yox. O prezident kimi qorumağa çalışır. Və olanlara baxdıqca ona haqq verirəm. Belə vaxtda onun bank hesabı mənim üçün önəmli deyil.\nMən də vətən daşı olmağa çalışıram...Nəsə.Hərdən bu çəkilişlər çıxır qarşıma, yəni xaricdə oturub axmaqca guya bizə yaxşılıq edirlər.\nGəl burda mübarizə apar, həbsdə yat, nə bilim daha nə...Torpaq üçün ölənlərdən artıqsan? Pul alıb vətəni satanlar...Biri də var adı Turaldı deyəsən. ...Nə bilim...Bölüşmək istədim.\nYeni il və O BÖYÜK INSAN - Kəmalə ABIYEVA yazır\n"Könül ortağım mərhaba” - Kamalə Abiyeva yazır


Bu barədə ölkənin Statistika və Proqramların Tətbiqi Nazirliyi açıqlama verib\nHindistanda 2020/2021-ci maliyyə ilinin ikinci rübündə ÜDM 7,5 faiz azalıb ki, bu da ölkənin ilk dəfədir texniki resesiya (iki rüb dalbadal ÜDM azalması) yaşaması deməkdir.\nAzNews.az xəbər verir ki, bu barədə ölkənin Statistika və Proqramların Tətbiqi Nazirliyi açıqlama verib.\nBildirilib ki, ÜDM daimi qiymətlərlə 2019-2020-ci illərin ikinci rübündəki 35,84 trilyon rupiyə (486,2 milyard ABŞ dolları) qarşı 2020-2021-ci illərin ikinci rübündə 33,14 trilyon rupi (449,6 milyard ABŞ dolları) həcmində qiymətləndirilir. Bu da 2019-2020-ci illərin ikinci rübündə əldə edilmiş 4,4 faizlik artımdan sonra 7,5 faizlik azalma deməkdir.\nHesabat dövründə kənd təsərrüfatı 3,4 faiz, elektrik enerjisi, qaz, su təchizatı 4,4 faiz, istehsalat 0,6 faizlik artım göstərdiyi halda ticarət, mehmanxana biznesi, nəqliyyat sahəsində 15,6 faizlik kiçilmə qeydə alınıb.\n2020-2021-ci maliyyə ilinin birinci rübündə ÜDM-nin 23,9 faiz azalması rüblük iqtisadi məlumatların açıqlanmaya başladığı 1966-cı ildən bu yana qeydə alınmış ən pis nəticədir. Həmçinin həmin göstərici ən güclü Asiya ölkələri arasında da ən aşağısıdır. Qeyd edək ki, hələ pandemiya başlamamış, 2019-2020-ci maliyyə ilinin üçüncü rübündə Hindistanda ÜDM artımı cəmi 4,1 faiz olub ki, bu da 2088-ci ilin maliyyə böhranından bu yana ən aşağı rəqəmdir.\nBundan əvvəl Hindistan Ehtiyat Bankı (RBI – ölkənin mərkəzi bankıdır) nümayəndələri resesiyanın gözlənildiyini, lakin iqtisadiyyata təkan verən tədbirlər nəticəsində ÜDM azalmasının səngidiyini və qısamüddətli olacağını bildirmişdilər.


Ana Səhifə - REPORTAJ - “Bir kəndin məşhurları” – Cəlil Məmmədquluzadənin kəndinin tanınmışları\nNaxçıvan Muxtar Respublikası Babək rayonunun Nehrəm kəndi ən böyük və qədim yaşayış məskənlərindən biridir. Nehrəm kəndində bir çox tarixi memarlıq abidələri yerləşir. Bunlardan Hasar məscidi (XVIII əsr), İmamzadə kompleksi ( XVIII əsr), Xəndək Məscidi ( XIX əsr) Hacı Mehdi məscidi (XIX əsr) göstərmək olar.\nİmamzadə kompleksi XVIII əsrə aid memarlıq abidəsidir. Kompleksin özəyini təşkil edən türbənin içərisində ziyarət obyekti olan bir qəbir var, lakin qəbrin üzərində onun kimə aid olmasını bildirən kitabə yoxdur. Camaat arasında yayılan rəvayətə görə qəbirdə şiələrin yeddinci İmamı Museyi-Kazımın oğlu seyid Əqil dəfn olunub.\nNehrəm kəndində memarlıq abidələrindən biri də XVIII əsrin ortalarında Əsədulla Kərim bəy tərəfindən tikilən hamamdır.\nTəbii ki, Nehrəm kəndinin tarixi abidələrindən çox danışmaq olar.\nAmma Modern.az saytı “Bir kəndin məşhurları” rubrikasında təqdim etdiyi növbəti yazıda Nehrəm kəndinin tanınmışlarından söhbət açacaq:\nHüseyn Nadim Naxçıvani – XX əsr Azərbaycan qəzəliyyatının ən məşhur nümayəndələrindən olan Hüseyn Nadim 1871-ci ildə Nehrəmdə anadan olub. Hüseyn Nadimin yaradıcılığında qəsidələr, növhə və sinəzənlər, dini-ictimai məzmunlu şeirlər, satiralar da yer alıb. Ancaq şairin ədəbi irsinin çox hissəsi itib-batdığından əldə olan şeirləri əsasən növhə və sinəzənlərdir.\n1909-cu ildə Parisə mühacirət edən Cəfər Axundov burada rusca nəşr edilən “Musulmanin” jurnalında əməkdaşlıq edib. Məsul redaktorun imzaladığı 15 may 1909-cu il tarixli 49 saylı şəhadətnamədən bilinir ki, o, jurnalın əməkdaşı və təmsilçisidir. Bu jurnalda Cəfər Axundovun bir sıra yazıları nəşr edilib.\nCəfər Axundov 1913-cü ildə Romanovlar sülaləsinin 300 illiyi münasibəti ilə Rusiyada verilən amnistiyadan sonra ana vətəninə qayıda bilib.\nƏli Səbri Qasımov – Qori Seminariyasının ən istedadlı yetirmələrindən biridir. Dövrünün mütərəqqi fikirli ziyalılarından olan Qasımov “Molla Nəsrəddin” jurnalında da çalışıb. Rus ədəbi mühitini çox gözəl bilib və hətta Tolstoyun ata mülkünə onunla görüşə də gedib.\nAbdulla Abdullayev – 1907-ci ildə Nehrəmdə anadan olub. Naxçıvan Muxtar Respublikası və Azərbaycan Respublikasının əməkdar həkimi olub.\nHümmət Hacıyev - 1935-ci ildə Nehrəmdə anadan olan neftçi-geoloq, geologiya -minerologiya elmləri namizədi, Azərbaycanın əməkdar geoloqu, 30-a qədər elmi məqalənin, 3 ixtiranın müəllifidir.\nHəbib Rzayev - 1923-cü ildə Nehrəmdə dünyaya göz açan Həbib Rzayev bu kəndin daha bir general yetirməsidir. Ədliyyə general-mayoru olub, İkinci Dünya Müharibəsinin iştirakçısıdır, Naxçıvan Muxtar Respublikasının prokuroru vəzifəsində çalışıb.\nTofiq Rzayev - Nehrəmin daha bir alim yetirməsi də Tofiq Rzayevdir. O, texnika elmləri doktoru, professor elmi dərəcələrinə layiq görülüb.\nƏli Əlirzayev -1945-ci ildə Nehrəm kəndində anadan olub, Azərbaycan Milli Elmlər Akademiyasının Riyaziyyat İnstitutunun aspiranturasını bitirib. 1973-cü ildə iqtisad elmlər namizədi, 1985-ci ildə elmlər doktoru alimlik dərəcəsi alıb. 1973-1986-cı illəri ərzində Elmlər Akademiyasının İqtisad İnstitutunda kiçik elmi işçi, baş elmi işçi, şöbə müdiri vəzifələrində işləyib. 1986-1989-cu illərdə Azərbaycan Xalq Təsərrüfatı İnstitutunda elmi işlər prorektoru, 1989-1991-ci illərdə professor, 1997-ci ildə Milli Məclisin deputatı olub.\nƏli Əlirzayev həm də Heydər Əliyevin hakimiyyətə qayıdışı üçün müraciətə imza atan 91 nəfər tanınmış ziyalıdan biridir.\nƏli Nuriyev - 1928-ci ildə anadan olan Əli Nuriyev Nehrəmin daha bir alim yetirmələrindəndir. O, kimya sahəsində çox nüfuzlu uğurların sahibidir. Kimya elmlər doktoru, professordur.\nİbrahim İbrahimov - Bu gün adı daha çox mətbuatın gündəmində olan və İbrahim Nehrəmli kimi tanınan İbrahim İbrahimovun Nehrəm kəndindən olmasını demək artıq olar. Hamının Nehrəmli kimi tanıdığı iş adamı öz kəndlərində bir sıra xeyriyyəçi təşəbbüslərlə çıxış edib. Onun qardaşı, Diasporla İş üzrə Dövlət Komitəsinin sədri Nazim İbrahimovu da kəndin uğurlu yetirmələrindən saymaq lazımdır.\nCabbar Həsənov - Azərbaycan İmplantologiya Mərkəzinin sədri, cərrah-həkim Cabbar Həsənov 1963-cü ildə Nehrəmdə anadan olub. Hazırda əsasını qoyduğu İmplant-Dent Klinikasına rəhbərlik edir.\nŞəmil Sadıq - filologiya elmlər namizədi, “Hədəf” nəşrlər evinin direktoru Şəmil Sadıq da Nehrəmin elmi istiqamətdə yetişdirdiyi kadrlardandır. O həm də bədii yaradıcılıq və kitab təbliği ilə məşğuldur.\nRza İbadov - Milli Məclisin keçmiş deputatı, uzun müddətdir Londonda yaşayır,. O, 1991-ci ildə Lomonosov adına Moskva Dövlət Universitetinin tarix fakültəsini bitirib. 1990-1995-ci illərdə Naxçıvan Muxtar Respublikası Ali Məclisinin üzvü olub, eyni zamanda Gənclər və idman komissiyasının sədri işləyib. O, Londonda yerləşən ABŞ-ın Huron Universitetində beynəlxalq münasibətlər üzrə magistr, sonra Fransa Beynəlxalq Münasibətlər institutunun nəzdində fəaliyyət göstərən Strateji və Diplomatik Tədqiqatlar Mərkəzində beynəlxalq münasibətlər üzrə doktorluq dərəcələri alıb.\nABŞ Hərbi Dəniz Donanmasının zabiti Nəimi Əmirəliyevi də kəndin fəxr edilə biləcək yetirmələrindən biri hesab etmək lazımdır.\nSamir Cəfərov - Hamının çox yaxşı tanıdığı və fərqli ifa tərzinə malik olan Samir Cəfərov Nehrəmin mədəni sahədə tanınan şəxslərindəndir. O, gənc yaşında Azərbaycanın xalq artisti fəxri adına layiq görülüb. Çox çətin operalarda əsas rolları ifa edib.\nMirzə Cəlil Nehrəmdə yox, Naxçıvan şəhərində anadan olub\nMirze Celil indi gelib gore yawadiqi Nehrem kendi ziyalilari ile Azerbaycana ses salir.\nNehrem dahiler yurdudu\nSalam.Xos gorduk.Bizi niye unuttuz?\nElmin Nuri sag olun ki,bele bir yazini isiqladimisiniz.


“And içirəm özünü qınayan nəfsə!” – Qiyamə-2\nİslaminSesi.info – Qurani Kərimdə tez-tez rast gəlinən ayələrdən biri də andla bağlı ayələrdir. Təfsir alimləri andla bağlı ayələrin təfsirində qeyd edirlər ki, Mütəal Allah bu ayələrlə insanın dili ilə danışır, yaxud and içilən bir şeyin mühümlüyünü çatdırır.\nBu ayələrdən biri də Qiyamət surəsinin 2-ci ayəsidir:\n“And içirəm özünü qınayan nəfsə!”\nƏxlaq ustadları nəfsi bir neçə məqamlara bölürlər ki, binlardan biridə “ləvvamə” nəfsdir. Bu nəfs insanı pisliyə sürükləyən “Əmmarə” nəfsdən sonra gəlir. Əmmarə nəfs insanı günaha sövq edən, onun gözünü kor edən nəfsdir. Ləvvamə nəfs isə ona etdiyi günah müqabilində peşmançılıq hissi yaşadan nəfsdir. Hətta bəziləri Ləvamə nəfsə danlayan nəfs də deyir.\nTəfsir-mizanda Ləvvamə nəfs insanda olan vicdan kimi təqdim olunur. Qeyd olunur ki, Ləvvamə nəfs möminin nəfsidir. O, hər hansı bir layiq olmayan iş gördükdə peşman olur. Daxili hissi onu danlayır. Bu Allahın ona bəxş etdiyi vicdanıdır.\nMəcməul-bəyan təfsiri də bu nəfsi insanın vicdanı kimi təqdim edir. Lakin Mizan təfsirindən fərqli olaraq yalnız möminə aid etmir. Bunun həm mömində, həm də kafirdə olduğunu bildirir. Çünki bu insani bir hissdir.\nHər halda bu nəfs insan üçün dəyərli bir cövhərdir və Allah buna and içir. Bu nəfs sanki insan üçün daxili bir məhkəmə rolunu oynayır. İnsanı etdiyi əməlləri müqabilində mühakimə edir. Etdiyi nalayiq işləri, günah əməlləri ona göstərir və ona peşmançılıq hissini yaşadır. Təfsirə əsasən bu müqəddəs hiss vicdandır ki, Mütəal Allah onu dəyərli bilib ona and içir.\nTEQLƏR: Quranın and içdiyi nəfsi-ləvvamə və ya vicdan


Xalqın vətənpərvər ziyalıları radikalların gənclərin şüurunu korlamağa yol verməzlər - XALQQAZETI.COM\nXalqın vətənpərvər ziyalıları radikalların gənclərin şüurunu korlamağa yol verməzlər\nAzərbaycanın dini tolerantlıq məkanı kimi bütün dünyada tanındığı, multikultural dəyərlərin yüksək səviyyədə qəbul edildiyi bir zamanda antiazərbaycan təbliğatının aparılması heyrət doğurur. Son günlər din pərdəsi altında sosial şəbəkələrdə fəallaşan dini radikal qruplar ölkəmizin iqtisadi, siyasi, mədəni nüfuzuna qara yaxmaqla məşğuldurlar. İslam Demokrat Partiyasının sədri Tahir Abbaslının bu qarayaxma kampaniyası ilə bağlı fikirlərini öyrəndik. O dedi:\n– İslam dini yarandığı dövrdən bəri hər bir insanın kamilləşməsinə, ictimailəşməsinə, şəxsiyyət kimi formalaşmasına yardımçı olub, istiqamət verib. Hələ Səfəvillər dövründə, dövlətimiz təhlükədə olan zaman ayrı-ayrı məzhəb və təriqətlər birləşərək, dövlətçiliyin təməl prinsiplərini qoruyub saxlamışlar. Bütün zamanlarda güclü dövlətlər müsəlman ölkələrini təsir altında saxlamaq üçün hər çür vasitələrdən, həmçinin dinimizdən də istifadə etməyə çalışmışlar.\nBu gün də cəmiyyətimizə, dövlətimizə, onun milli-mənəvi və dini dəyərlərinə ağır zərbələr vurmaq istəyənlər var. Əfsuslar olsun ki, belə kampaniyaları dəstəkləyənlər, ona kömək edənlər xarici ölkələrdə oturub ölkəmizdəki sabitliyə əl uzadaraq istədiklərinə nail ola biləcəklərini düşünürlər. Onlar unudurlar ki, ənənəvi məzhəblər və təriqətlər milli kimliyə və dövlətçiliyə heç vaxt xəyanət etməmişlər. Lakin buna baxmayaraq, Azərbaycandakı sabitliyi pozmağa maraqlı olan dairələr sosial şəbəkələrdə din pərdəsi altında antiazərbaycan təbliğatı aparmağa cəhd edir, müxtəlif çağırışlar, videomüraciətlər yayırlar. Guya ölkəmizdə insan hüquqları pozulur, din xadimləri sıxışdırılır. Təbii ki, bütün bunlar absurddur və heç bir fakta əsaslanmır, məntiqə sığmır. Bu cür dezinformasiyaları yaymaqda məqsəd ölkəmizdəki daxili sabitliyi pozmağa cəhd etmək, insanların dini inanclarını istismar etməklə, öz çirkin niyyətlərini həyata keçirməkdir.\nXaricdə oturub ölkəmizdəki imanlı insanları tora salmağı, hakimiyyətə qarşı çevirməyi özlərinin başlıca vəzifəsi hesab edən siyasi dəllallar din pərdəsi adı altında aranı qarışdırmağa təşəbbüs göstərirlər. Amma onlar unudurlar ki, ölkəmizdə ayıq və savadlı dindarlar ordusu var. Onlar heç zaman belə nankorların dini şüurumuzu korlamasına yol verməzlər. Dində yanlışlıq yarandısa, deməli, o, artıq din deyildir. Hər kim yanlış təfəkkürü dinlə bağlamağa cəhd etsə, çox çəkməz, ifşa olunar. Varisi olduğumuz Vətən, millət və dövlət milyonlarla insanın qanı və düşüncəsi hesabına var olub. Saf niyyətli, sağlam əqidəli dindarlar ordusu həmişə müqəddəs bildiyimiz milli ideologiyamıza sahib duranların yanında olub. Bu addımı vətənpərvərlik rəmzi kimi dəyərləndirərək deyə bilərəm ki, biz, xalqın vətənpərvər ziyalıları, dindarlar radikal dağıdıcı ünsürlərin gənclərin dini şüurunu korlamasına yol vermərik.\n3 Avqust 2018 11:41 - MÜSAHİBƏ


Zeyneddin seda menim kimi / Duydum ki biri yar olmuş sana mp3 indir\nellerini qanad kimi\nduydum ki biri yar olmuş sana mp3 indir\nqədr gecəsi nə edilir\nmevlananın sözleri kısa ve öz\nbuz kimi mp3\nDiqqət: Yeni Yamaha FSV650S motosikleti ilə pedalı metala basmağa hazır olun. Yanacaq vurulan 649cc V-əkiz mühərriki ilə FSV650S müstəsna güc və performans təqdim edir. İstirahət etməyə hazır olduğunuz zaman, FSV650S dişlilərin dəyişdirilməsini asanlaşdıran rahat ayaqla idarə olunan muftaya malikdir. Beləliklə, yola çıxın və heç vaxt mümkün hesab etmədiyiniz yerlərə gedin! Maraq: Oyununuzu gücləndirməyə hazır olduğunuz zaman Yamaha FSV650S motosikleti sizə onun bütün potensialını üzə çıxarmağa imkan verir. Yanacaq vurulan 649cc V-əkiz mühərriki ilə FSV650S əla güc və performans təqdim edir. O, həmçinin dişlilərin dəyişdirilməsini asanlaşdıran rahat ayaqla idarə olunan muftaya malikdir. Arzu: Yamaha FSV650S motosikleti atdığınız istənilən çətinliyin öhdəsindən gəlməyə hazırdır. Və bunu etmək əla görünür! Fəaliyyət: Yamaha FSV650S motosikletinizi bu gün sifariş etmək üçün bu elana klikləyin!\n194 words 1007 chars\nDiqqət: Onu sevirsən? Ona bir şey göndər! Maraq: Kiçik bir hədiyyə onu sevən biri üçün böyük bir hədiyyə ola bilər! Bu balaca Sedaka getməyə hazırdır! Arzu: Ən yaxşı dostunuz, əriniz, sevgiliniz, uşağınız və ya əhəmiyyət verdiyiniz hər kəs üçün bu xüsusi kiçik Sedaka oyuncaq ayıları, nə üçün "Sedaka" olduqlarını izah edən qeydlə hədiyyə qutusunda gəlir. Bu hər hansı bir hadisə üçün mükəmməl hədiyyə ideyasıdır! Fəaliyyət: Sevdiklərinizə hədiyyə göndərin ki, onların sizin üçün nə qədər önəmli olduğunu göstərin!\n127 words 610 chars\nDiqqət: Sualım var Maraq: Telefonunuz yoxdur? Desire: Yaxşı, gəlin görək... sizin telefonunuz var, elə deyilmi? Yaxşı, o zaman bununla gedək. Sadəcə mənə mətn mesajı göndərsən necə? Fəaliyyət: Zeynəddin seda haqqında daha çox bilmək istəyirsinizsə, linkə daxil olun və oxuyun.


Yerləşir: Honq Konq, Yeni Sahə, Say Kunq rayonu\nİşçi heyəti: 3062 nəfər\nTələbələrin sayı: 9515 nəfər\nİllik gəlirləri: 2780000 Honq Konq dolları\nİllik xərcləri: 2401000 Honq Konq dolları\nRəsmi saytı: www.ust.hk\nHonq Konq Elm və Texnologiya Universiteti (Hong Kong University of Science and Technology) Honq Konqun Yeni Sahə adlanan ərazisində, Say Kunq rayonunda yerləşir. Böyük Britaniyanın "Times Higher Education Supplement - QS World Universities Rankings" jurnalının 2009-cu ildə apardığı dünya universitetlərinin reytinqinə əsasən, Honq Konq Elm və Texnologiya Universiteti 100 ən yaxşı ali məktəb arasında 35-ci yerdədir. 1991-ci ildə yaradılan Honq Konq Elm və Texnologiya Universiteti az bir müddətdə Asiyanın ən nüfuzlu universitetlərindən birinə çevrilib. MBA proqramının tədrisinə görə, universitetin Biznes Məktəbi Asiyada 1-ci, dünyada isə 9-cu yerdə durur.\nHonq Konq Elm və Texnologiya Universiteti Şərqi Asiya Universitetləri, Sakit okean Regionu Universitetləri Assosiasiyalarının üzvüdür.\n1980-ci ilin sonlarında Honq Konqda iqtisadiyyat yönümlü ali təhsil müəssisəsinə böyük ehtiyac duyulurdu. Bu məqsədlə Honq Konqun qubernatoru Edvard Youde və ser Non Tze-Yun Çunq burada yeni ali məktəb açmaq qərarına gəlirlər. 1986-cı ildən universitetin yaradılması işlərinə başlanılır. Tikinti Böyük Britaniyanın keçmiş qarnizonu olmuş Kohima düşərgəsində Təmiz Su Körfəzi yarımadasında həyata keçirilir. 1986-cı ildə planın reallaşmasının ən qızğın vaxtında Edvard Youde vəfat edir. Universitetin 1994-cü ildə açılması nəzərdə tutulsa da, bu ali təhsil müəssisəsi 1991-ci ildə fəaliyyətə başlayır.\nBeləliklə, 1991-ci ilin oktyabrında Honq Konq Elm və Texnologiya Universitetinin rəsmi açılışı baş tutur. Yeni yaradılmış universitetin əsas uğuru buraya yüksək səviyyədə ixtisaslaşmış alimlərin cəlb olunması ilə bağlı olur. Universitetə Şimali Amerikadan, Avropadan, Asiyadan elmi işçilər dəvət edilirlər. Ali məktəbin ilk vitse-kansleri ABŞ-ın ən nüfuzlu universitetlərində rəhbər vəzifələrdə çalışmış ilk çinli Çia Vey Vu təyin edilir. San-Fransisko Dövlət Universitetindən qayıdan professor Vu burada "Universitet şəhərciyi" yaradılması, beynəlxalq tədris proqramlarının həyata keçirilməsi, Sakit okean regionu ilə əlaqələrin gücləndirilməsi üzrə fəaliyyətə başlayır. Professor Vunun universitetin inkişafı yolunda səylə çalışması nəticəsində ali məktəb qısa müddət ərzində çoxlu sayda yüksək səviyyəli çinli alimlər nəsli yetişdirməyə başlayır. Bunlardan aeronavtika və struktur dinamika üzrə ekspert Jay-Çunq Çeni, Con Hopkins Universitetinin məşhur professoru Çih-Yunq Çeni, biotexnologiya üzrə mütəxəssis və Merilend Biotexnologiya İnstitutunun prorektoru, professor Şayn-Dou Kunqu və b. nümunə göstərmək olar. Honq Konq Elm və Texnologiya Universitetində elmi dərəcələr 1993-cü ildən verilməyə başlanılır.\n1990-cı ildə Honq Konq Elm və Texnologiya Universitetinə maliyyə və idarəetmə işləri üzrə vitse-kansler təyin edilmiş Honq Konqun nəqliyyat katibi Yan Makferson yeni universitetin tikinti işlərinə nəzarət edir və işini uğurla yerinə yetirir. 1992-ci ildə universitetdə idman obyektləri, laboratoriyalar, kabinetlər, auditoriyalar və 7000 tələbə yerləşə biləcək yataqxana kompleksi tikilir. 2009-cu ildə də ali məktəbin genişləndirilməsi üzrə bir sıra layihələr həyata keçirilib. Honq Konq Elm və Texnologiya Universiteti hazırda mükəmməl kampusa malik ali təhsil ocağıdır.\n1991-ci ildən bugünədək Honq Konq Elm və Texnologiya Universiteti fizika, texnologiya, mühəndislik, biznes və menecment, humanitar və sosial elmlər üzrə böyük nailiyyətlər əldə edib. Ali məktəbin yaradıcı və təşəbbüskar məzunları şəxsi kampaniyalar, yüksək texnologiyalı şirkətlər, tədqiqat mərkəzləri yaradaraq cəmiyyətdə xüsusi çəkiyə malik şəxsiyyətlərə çevriliblər.\n2009-2010-cu tədris ilində Honq Konq Elm və Texnologiya Universitetinin illik gəlirləri 2780000 Honq Konq dollarına bərabər olub. Bu məbləğin 1681000 Honq Konq dollarını dövlət yardımları, 589000 Honq Konq dollarını təhsil haqqı və proqramlar, 118000 Honq Konq dollarını investisiya, 171000 Honq Konq dollarını ianə və yardımlar, 219000 Honq Konq dollarını isə digər gəlirlər təşkil edib.\nHəmin tədris ilində universitetin xərcləri 2401000 Honq Konq dolları dəyərində olub. Xərclərin 1579000 Honq Konq dollarını tədris və tədqiqat, 79000 Honq Konq dollarını kitabxana, 68000 Honq Konq dollarını hesablama vəsaitləri, 46000 Honq Konq dollarını müxtəlif akademik xidmətlər, 361000 Honq Konq dollarını bina və avadanlıqlar, 109000 Honq Konq dollarını tələbələrə göstərilən xidmətlər, qalanlarını isə digər xərclər təşkil edib.\nHonq Konq Elm və Texnologiya Universitetində istedadlı və maddi durumu çətin olan tələbələrə təqaüdlər təklif edilir. Təqaüd tələbəyə təhsil haqqını ödəməyə, ona təhsilini artırmaq üçün müxtəlif kurs və proqramlara yazılmağa şərait yaratmaq məqsədi ilə verilir. Burada Honq Konqdan olan tələbələr ildə orta hesabla 42100, Çindən olan və əcnəbi tələbələr isə 80000 Honq Konq dolları dəyərində təqaüd alırlar.\nHonq Konq Elm və Texnologiya Universitetində tələbələrin təhsil haqqı isə yerli tələbələr üçün orta hesabla 60000, Çindən və xarici dövlətlərdən olan tələbələr üçün isə 100000 Honq Konq dolları təşkil edir.\nHonq Konq Elm və Texnologiya Universitetinin kampusu Təmiz Su Körfəzi (Clear Water Bay) yarımadasında 60 hektarlıq ərazidə yerləşir. Mərkəzi Honq Konqdan buraya 30 dəqiqəlik məsafə var. Kampusda Tədris korpusu, S.H. Xo idman kompleksləri, Universitet Mərkəzi, Prezident Evi, yataqxana kompleksi, universitetin əməkdaşları üçün kvartal və s. yerləşir. Ətraf təpələrdə tikilmiş Liman Sığınacağı demək olar ki, kampusun bütün binalarından görünür. Binalar elə quraşdırılıb ki, Cənub-Çin dənizinə möhtəşəm bir mənzərə açılır.\nHonq Konq Elm və Texnologiya Universitetinin kitabxanası kampusun mərkəzində 10550 m2 ərazini əhatə edən beşmərtəbəli binada yerləşir. Oxu zalında 2000-nə yaxın oxucu üçün yer var. Kitabxanada tədqiqat, seminar və prezentasiya otaqları, kompüter laboratoriyaları var. Kitabxana geniş spektrdə informasiya resursları, 680000 media-vəsait, 28000 elektron və çap edilmiş jurnal, çoxlu sayda elektron kitab, verilənlər bazası və digər rəqəmsal informasiyaya malikdir. Audiovizual materiallarla xüsusi avadanlıqlar quraşdırılmış otaqda tanış olmaq mümkündür. Kitabxana universitetin intellektual və mədəni axtarış, dostluq və əməkdaşlıq mərkəzidir. Honq Konq Elm və Texnologiya Universitetinin kitabxanası JULAC, HKALL, OCLC, SPARC, HAKO təşkilatlarının üzvüdür.\nHonq Konq Elm və Texnologiya Universitetinin nəzdində Elm, Mühəndislik, Biznes və Menecment, Humanitar və Sosial Elmlər, Fok Yinq Tunq Ali məktəbləri fəaliyyət göstərir. Elm Məktəbinə kimya, biologiya, biokimya, fizika, riyaziyyat bölmələri, Mühəndislik Məktəbinə kimya və biomolekulyar mühəndislik, vətəndaş və ekologiya mühəndisliyi, kompüter elmləri və texnologiya, elektronika və kompüter texnologiyası, sənaye mühəndisliyi və maddi-texniki təminat, mexanika mühəndisliyi bölmələri, Biznes və Menecment Məktəbinə mühasibatlıq, iqtisadiyyat, maliyyə, informasiya sistemləri, biznes-statistika və əməliyyatların idarəolunması, marketinq, idarəetmə məsələləri bölmələri, Humanitar və Sosial Elmlər Məktəbinə humanitar, sosial elmlər bölmələri, Fok Yinq Tunq Ali Məktəbinə isə 11 tədqiqat mərkəzi, 1 mərkəzi tədqiqat fakültəsi, Nanşa Elm və Mədəniyyət Mərkəzi daxildir. Məktəblər bakalavr (BSc, BEng, BBA), magistr (MA, MSc, MPhil, MTM, MBA, EMBA, IEMBA) və doktorluq (PhD, MD-PhD) dərəcələri verir.\nUniversitetdə fəaliyyət göstərən elmi-tədqiqat mərkəzlərinə Genişləndirilmiş Mürəkkəb Materiallar, Tətbiqi Genomika, Atmosfer Tədqiqatları, Biomühəndislik və Biotibbi Qurğular, Demoqrafiya və Sabit İnkişaf, Tikinti Materialları və Etibarlılıq, Qrin Məhsullar və Emal Texnologiyaları, Polimer və Sistemlərin Emalı, Rəqəmsal Həyat Tədqiqatı, Honq Konq-Pekin UST Müştərək Tədqiqatlar, Okean Dinamikası Proqramları və Modelləşdirmə Nanoelektronika Hazırlanması mərkəzləri aiddir.\nHonq Konq Elm və Texnologiya Universitetinin ali akademik orqanı Senatdır. Senat 55 üzvdən ibarətdir və onlara prezident sədrlik edir. Universitetin prezidenti, vitse-prezidentləri, dekanlar, akademik bölmələrin rəhbərləri, müəllimlər və digər əməkdaşlar Senatın üzvləridir. Senatın cavabdeh olduğu vəzifə və borcların bir qismi də məktəb şuralarının üzərinə düşür.\nBu ali təhsil müəssisəsinin ali konsultativ orqanı isə Universitet Məhkəməsidir. Məhkəmə universitetin ümumi siyasəti ilə bağlı məsləhətlər verir. Məhkəmə universitetin inkişafında, onun Honq Konqda və digər ölkələrdə maraqlarını müdafiə edir. Məhkəmə 2 sədrdən, 8 vəzifəli şəxsdən və 44 üzvdən ibarətdir. Hər tədris ilində məhkəmə bir dəfədən az olmayaraq iclas keçirir.\n2009-cu ilin martından Honq Konq Elm və Texnologiya Universitetinin prezidenti professor Toni Çan, 2009-cu ilin yanvarın 1-dən isə vitse-prezidenti professor Metyu Yun seçilib. Hazırda universitetdə 3062 nəfər işçi çalışır, onların 489 nəfərini professor-müəllim heyəti, qalanlarını isə inzibati işçilər təşkil edirlər.\nHonq Konq Elm və Texnologiya Universitetində ümumilikdə 9515 nəfər təhsil alır. Onların 6010 nəfərini bakalavr, 3505 nəfərini isə magistrant və doktorantlar təşkil edirlər. Dünyanın bir çox ölkələrinin gəncləri bu ali təhsil ocağında oxumaq, xüsusilə MBA təhsili almaq üçün Honq Konq Elm və Texnologiya Universitetinə gəlirlər.\nHonq Konq Elm və Texnologiya Universitetinin tələbələri Honq Konqun və oxuduqları ali təhsil müəssisəsinin qanunlarından kənara çıxmamaq şərti ilə istənilən təşkilat yaratmaq və istədikləri fəaliyyətlə məşğul olmaq hüququna malikdirlər. Burada bütün tələbələr Tələbə Təşkilatına qoşulur və kampusun sinifdənxaric həyatında fəal iştirak edirlər.\nHonq Konq Elm və Texnologiya Universiteti fundamental tədqiqatları, novator fəaliyyəti nəticəsində biotibb və nanotexnologiyalar sahəsində mükəmməl nailiyyətlər əldə edib. Ali məktəb tələbələrə yaradıcı, tənqidi düşüncə, qlobal perspektiv, mədəni özunüanlama bacarığı, bir sözlə, hərtərəfli təhsil verir. Honq Konq Elm və Texnologiya Universitetinin məqsədi ölkənin mədəni, sosial və iqtisadi inkişafına töhfələr vermək, dünyanın ən nüfuzlu elmi-tədqiqat mərkəzləri arasında qabaqcıl yerləri tutmaqdır.


“Siz çiyinlərinizdə vətənin, xalqın ağır yükünü çəkirsiniz”\n19:15 23 Oktyabr 2021\nDövlət başçısına ünvanlanan təşəkkür məktublarının əsas qayəsi belədir\nCOVID-19 bəlasından xilas olmaq yollarını axtaran dünya ölkələri Azərbaycan adlı vətənimizin hər guşəsində görünən və hiss etdirilən dövlət-xalq birliyindən nümunə götürüllər. Bu birliyi Prezidentin ünvanına göndərilən məktublar da təsdiqləyir.\nMəktubların arasında məktəbyaşlılardan başlamış əlil, hərəkəti məhdud, Qarabağ qazisi, şəhid ailəsi, ömrünün ixtiyar çağlarında dövlət başçısı İlham Əliyevin və Birinci vitse-prezident Mehriban xanım Əliyevanın müraciətlərini televiziya vasitəsilə izləyib kövrələn, gecə-gündüz onların ailəsinin və balalarının sağ-salamat olmasını diləyən nənə-babalar da az deyil.\n"Arzum Sizi daim gülərüz, Azərbaycanımızı isə firavan görməkdir”\n12 yaşlı Aytən Ədilova Şamaxıdan yazır: "Hörmətli cənab Prezident, Sizə ünvanlanan minnətdarlıq məktublarını efirdə dinlədikdə mən də ürəyimdən gələn səmimi hisslərimi bildirmək istədim. 12 yaşım var. Şamaxıdakı M.Hadi adına 9 saylı məktəbin VI sinfində oxuyuram. Dünyada, eləcə də Azərbaycanda yayılmış koronavirus infeksiyasına qarşı ölkəmizdə görülən işlərə görə Sizə "çox sağ olun!” deyirəm. Sizin sayənizdə, hörmətli Prezidentimiz, respublikamızda bu virusun yayılmasının qarşısı vaxtında alınır. Siz biz uşaqları qorumaq üçün dərsləri dayandırdınız. Lakin evdə qalsaq da, təhsildən, dərslərimizdən geri qalmırıq.\nBilirik ki, Siz uşaqları çox sevirsiniz. Mən də Sizi çox sevirəm. Bu sevgimi beş yaşından iştirak etdiyim bütün tədbirlərdə Ümummilli Liderimiz Heydər Əliyevə və Sizə həsr olunmuş şeirləri böyük həvəslə söyləməklə bildirirəm.\nDeyirlər uşaqların Tanrıdan istəkləri mütləq yerinə yetir. Mənim arzum Sizi daim gülərüz, Azərbaycanımızı isə firavan görməkdir. Bizi qoruduğunuza görə Sizə təşəkkür edirəm. Nə yaxşı ki, Siz bizim Prezidentimizsiniz. Biz Sizinlə fəxr edirik!”\nMəktublardan birinin müəllifi Zəngilan rayonunda anadan olub 80 yaşını yola salan dünyagörmüş el ağsaqqalı, 30 ilə yaxındır ki, erməni qəsbkarlarının təcavüzü nəticəsində məcburi köçkün həyatı yaşayan, Qarabağ müharibəsi veteranı, Azərbaycan Yazıçılar Birliyinin üzvü Oqtay İsgəndər oğlu Ələkbərovdur. Vətənpərvərlik duyğulu mahnıları ilə sevilən müğənni Azərinin ifasında səslənən məşhur "Türkün bayrağı” mahnısının sözlərinin müəllifi məktubunda yazır ki, Ulu Öndər Heydər Əliyevin ideyalarının layiqli davamçısı kimi Azərbaycan Prezidenti İlham Əliyev və Birinci vitse-prezident Mehriban xanım Əliyeva dövlət-xalq-iqtidar birliyini formalaşdıraraq, onu gündən-günə möhkəmləndirir: "Hörmətli Prezident! Çətin sınaqlarda qayğı, dərin sevgi ilə vətəndaşların yanında olmusunuz. Xalqa maddi-mənəvi kömək göstərmisiniz. Xalqın qəlbində ümid çırağı yandırmısınız. Siz çiyinlərinizdə vətənin və xalqın ağır yükünü çəkirsiniz. Vətəndaşların sosial vəziyyətinin yaxşılaşdırılması istiqamətində həyata keçirdiyiniz uğurlu islahatlar və layihələr, çoxşaxəli fəaliyyətiniz dəyərli və qiymətlidir. Qloballaşan dünyamızda Sizin dərin təfəkkürünüz, uzaqgörənliyiniz, siyasi hadisələrə vaxtında düzgün qiymət vermək bacarığınız, yüksək mədəniyyətiniz inkişaf etmiş bir çox ölkələrin rəhbərlərinin Sizə hörmət və ehtiramını qazandırıb”.\nMəktub aşağıdakı səmimi fikirlərlə bitir: "Dünyanın 200-dən çox ölkəsini çənginə almış koronavirusla mübarizədə vaxtında qabaqlayıcı tədbirlər görməyinizin nəticəsidir ki, ölkəmizdə insan itkisi az oldu. Əminik ki, xalqımız bir yumruq kimi birləşərək bu mübarizədən başıuca çıxacaq.\nƏziz Prezidentimiz! Sizin adınız vətənin və xalqımızın tarix səhifəsinə qızıl hərflərlə yazılacaq. Siz ən dərin hörmət və ehtirama layiqsiniz. Uca Tanrı Sizi qorusun!”\n"Gördüyünüz işlər o qədər böyükdür ki, onlar dünyanın hər yerindən görünür”\nBəli, şagirdlərlə yanaşı, müəllimlər arasında da dövlət başçısına pandemiyaya qarşı mübarizədə göstərdiyi qətiyyət və vətənpərvərliyə, xalq sevgisinə görə minnətdarlıq məktubu yazanlar az deyil. Yaşar Qarayev Əməkdar müəllimdir. Ağsu rayonunun Bico kəndində yaşayır. Qocaman müəllim məktubunda yazır ki, Ağsu rayonunun Bico kəndinin sakinləri də xalqımızın uğurlu sabahına, xoşbəxt gələcəyinə hesablanmış dövlətin daxili və xarici siyasətini ürəkdən bəyənir, möhtərəm Prezidentə minnətdarlıqlarını bildirirlər: "Bu gün Ulu Öndərin ruhu ona görə şaddır ki, Siz onun mənsub olduğu, sevdiyi xalqa ləyaqətlə xidmət edirsiniz. Buna görə xalqımız Sizi mərd atanın mərd oğlu kimi tanıyır.\nƏziz Prezidentimiz, apardığınız işlər o qədər əzəmətli və böyükdür ki, onlar dünyanın hər yerindən görünür. Son illər kəndimizdə də çox böyük işlər görülüb: məktəb və xəstəxana binaları istifadəyə verilib, evlərimizə qaz və su xətləri çəkilib, kəndarası yollar asfaltlanıb və s. Bu qayğılı günlərdə də aztəminatlı, həssas təbəqəyə hər cür qayğı göstərilir. Bütün işlərinizə görə kənd sakinləri adından Sizə "çox sağ olun!” deyir, hörmət və ehtiramımızı bildiririk”.\nBakı Dövlət Universitetinin Geologiya fakültəsinin müəllimi Ələkbər Mirzəyev məktubunda ölkə başçısının həyata keçirdiyi sosial-iqtisadi islahatların Azərbaycanın sürətli və dinamik inkişafında böyük rol oynadığını qeyd edir. O, bildirir ki, son illər ərzində aparılan çevik islahatlar nəticəsində ölkəmiz uğurlu inkişafın növbəti mərhələsinə qədəm qoydu. İstər sosialyönümlü, istərsə də kadr islahatları qloballaşan dünyaya adekvat olan yeni bir idarəetmə sisteminin yaranmasına səbəb oldu: "...Respublikamızda dövlət gənclər siyasətinin uğurla həyata keçirilməsi də təqdirəlayiqdir. Gənclər siyasəti əsasən son dövrlər aparılan kadr islahatlarında özünü kəskin şəkildə büruzə verdi. Çünki yeni kadr islahatlarında müasir dünyagörüşlü, beynəlxalq aləmdə gedən prosesləri analiz etmək qabiliyyətinə malik yeni, savadlı gənc kadrlara üstünlük verilməsi buna əyani sübutdur. Biz gənclərə göstərdiyiniz etimada görə də Sizə, cənab Prezident, BDU gəncləri adından təşəkkürümüzü bildiririk”.\nDünya "Azərbaycan təcrübəsi”ni təhlil edir\nMəktubda daha sonra dünyanı bürüyən COVID-19 kimi yeni növ koronavirus pandemiyasının ölkəmizdən də yan keçmədiyi xatırladılır: "Qəbul edilən xüsusi karantin rejimi çərçivəsində sosial izolyasiya tədbirlərinin vaxtında həyata keçirilməsi nəticəsində xalqımız pandemiyadan minimum zərər çəkdi. Bu dövr ərzində Sizin rəhbərliyinizlə qəbul olunan bir sıra vacib qərarlar sayəsində əhalinin həssas təbəqəsi olan yaşlı və muzdlu əməklə məşğul olanların sosial rifah halı stabil saxlanıldı. Buna misal olaraq deyə bilərəm ki, işsizliyə görə 190 manat sosial müavinətin təyin olunması və bunun 600 min vətəndaşımızı əhatə etməsi pandemiya dövründə insanlar arasında böyük rəğbətlə qarşılandı”.\nMəktub müəllifinin də qeyd etdiyi kimi, ölkə iqtisadiyyatının dinamikliyini bərpa etmək üçün görülən tədbirlər dünya ölkələri arasında böyük marağa səbəb oldu. Pandemiya dövründə aparılan bütün işlər artıq dünya ölkələri tərəfindən araşdırılır, "Azərbaycan təcrübəsi” təhlil edilir: "Möhtərəm Prezident! Sizin kimi güclü bir liderimiz olduğundan həmişə qürur duymuşuq. İnanırıq ki, Sizin yüksək idarəetmə qabiliyyətiniz, dünyada gedən prosesləri təhlil etmək bacarığınız nəticəsində dövlətimiz və xalqımız bundan sonra da rifah içində yaşayacaq, ölkəmiz yenə əvvəlki dinamik inkişaf tempinə qayıdacaq.\nRespublikanın gənc müəllimlərindən biri olaraq Sizə dərin minnətdarlığımı bildirir, uzun ömür, cansağlığı, gələcək işlərinizdə müvəffəqiyyətlər arzulayıram”.\nAzərbaycan Texniki Universitetinin tələbəsi Ayxan Allahverdiyev də Prezident İlham Əliyevə təşəkkür məktubu yazanların sırasındadır. Məktubu aşağıdakı cümlələrlə başlayır: "Hörmətli cənab Prezident! Mən bir gənc olaraq öz vətənimi, torpağımı, millətimi sevirəm. Sizin uğurla apardığınız siyasəti xalqımız hər zaman dəstəkləyir. Möhtərəm Prezident, daim insanların rifahını, əmin-amanlığını düşündüyünüz, dəstək olduğunuz və qayğısına qaldığınız göz önündədir. Bunun üçün Sizə minnətdarlığımızı bildiririk. Çox təəssüflər olsun ki, son dönəmlərdə dünyada və regionumuzda geniş yayılmış koronavirus (COVID-19) pandemiyası ölkəmizə də öz təsirini göstərdi. Virusla uğurlu mübarizə üçün siyasi iradəniz, qayğıkeşliyinizlə yaradılmış şərait nəticəsində ölkəmizdə bu təhlükəli bəlanın daha geniş yayılmamasının qarşısı alındı”.\nMəktub müəllifi göstərdikləri fədakarlığa görə bütün səhiyyə işçilərinə öz minnətdarlığını bildirir və onları da alqışladığını qeyd edərək yazır: "Cənab Prezident, məhz Sizin xalqa diqqətinizin və uğurlu siyasətinizin göstəricisidir ki, bu gün Azəbaycan digər qonşu və inkişaf etmiş ölkələrdəki kimi bu bəlanın əlində aciz qalmadı. Əminəm ki, bu bəladan qısa zamanda Sizin dəstəyinizlə, səhiyyəmiz və fədakar həkimlərimizlə birgə xilas olacağıq”.\n"Göstərdiyiniz fədakarlıq tarixə qızıl hərflərlə yazılacaq”\nGədəbəy rayonundan Səbinə Abdullayeva isə Azərbaycan Prezidentinə ünvanladığı məktubunda yazır: "Hörmətli Prezidentimiz! Sizin rəhbərliyiniz ilə Azərbaycan dünyanın ən nüfuzlu, qüdrətli dövlətləri sırasına yüksəlmiş, beynəlxalq aləmdə böyük nüfuz qazanmışdır. Dünyanı çənginə alan COVID-19 pandemiyası qüdrətli Azərbaycandan yan keçməsə də, Sizin uzaqgörənliyiniz sayəsində ölkəmizdə bu virusa qarşı mübarizə çox yüksək səviyyədə təşkil olundu. Qısa zaman ərzində əhalinin qorunması ön plana çəkildi. Pandemiya ilə bağlı mübarizədə göstərdiyiniz fədakarlıq tarixə qızıl hərflərlə yazılacaq. Koronavirus pandemiyasının Azərbaycanda geniş yayılmasının qarşısının alınması istiqamətində tədbirlər yüksək səviyyədə davam etdirilir. Bu istiqamətdə atdığınız qətiyyətli addımlara, xalqımıza göstərdiyiniz diqqət və qayğıya görə Gədəbəy gəncləri adından Sizə öz minnətdarlığımızı bildirir, çətin və şərəfli fəaliyyətinizdə uğurlar arzulayırıq”.\nKamran Məmmədov Azərbaycan Texniki Universitetinin Metallurgiya və materialşünaslıq fakültəsinin 4-cü kurs tələbəsidir. Gəncliyə dövlət qayğısından bəhs edən tələbə məktubunda qeyd edir: "Öz vətənini, torpağını, millətini sevməklə yanaşı, cənab Prezident, Sizin uğurla apardığınız siyasəti hər zaman dəstəkləyirik. Daim xalqımızı düşündüyünüz və qayğısına qaldığınız göz önündədir. Bunun üçün Sizə minnətdarıq. Son zamanlar dünyada geniş yayılmış koronavirus (COVID-19) pandemiyası ölkəmizdə də ciddi problemlər yaratmağa başladı. Əhalinin işgüzar hissəsi müvəqqəti olsa da "evdə qal” kampaniyasına qoşuldu. Cənab Prezident, bu virusla uğurlu mübarizə üçün göstərdiyiniz siyasi iradə, qayğıkeş fəhminizlə yaradılmış tibbi şərait öz bəhrəsini verməkdədir. Hazırda virusa yoluxma halları getdikcə azalır. Həmçinin bütün səhiyyə işçilərimizə də öz minnətdarlığımızı bildiririk və etdikləri bu fədakarlıqlar üçün onları alqışlayırıq. Əminik ki, bu bəladan da qısa zamanda Sizin dəstəyiniz ilə xilas olacağıq...”\nSumqayıt şəhərinin paytaxt Bakı kimi gündən-günə gözəlləşməsi onun sakinlərinə dövlət qayğısının bariz nümunəsidir. Sumqayıtdakı Təbiət elmləri təmayüllü gimnaziyanın 8”b” sinif şagirdi Səid Elşad oğlu Qüdrətlinin də Prezident İlham Əliyevə ünvanlı məktubundan görünür ki, sumqayıtlılar bu çətin sınaq dövründə dövlət başçısının ətrafında sıx birləşərək ümumi bəlaya qalib gəlməyə çalışır: "Əziz Prezidentimiz! Sizin dünyanın çətin sınaq mərhələsində hadisələri öncədən görməyinizi və qabaqlayıcı tədbirlərin təşkilini alqışlayır və dərin minnətdarlığımızı bildiririk. Bu tədbirlər təhlükəli virusun Azərbaycanda geniş yayılmasına imkan vermədi. İnanıram ki, Sizin sayənizdə Azərbaycan xalqı bu pandemiyaya da qalib gələcək və dövlətimiz gündən-günə çiçəklənəcək”.\n"Getdiyiniz yol haqq yoludur - Heydər yoludur, bu yolda Sizinləyik!”\nSumqayıtda məskunlaşan Zülfiyyə Aftandil qızı Məmmədova Qubadlının Saray kənd orta məktəbinin müəllimidir. Yazdığı məktubda Azərbaycanın, o cümlədən Sumqayıtın inkişafında Ulu Öndər Heydər Əliyevin ideya və arzularını gerçəkləşdirən Azərbaycan Prezidentinə təşəkkür dolu ürək sözlərini oxuyuruq: "Hörmətli cənab Prezident, bütün dünyanı dəhşətə gətirən COVID-19 pandemiyası ilə əlaqədar həyata keçirdiyiniz tədbirlər xalqımıza olan məhəbbət və sevginizin təzahürüdür. Azərbaycan koronavirusla mübarizədə ağır nəticələrlə üzləşmədi. Bu da Sizin Ulu Öndər Heydər Əliyev məktəbindən öyrəndiyiniz dərin siyasi, diplomatik biliyiniz və vətənsevərliyiniz sayəsində mümkün oldu.\nAztəminatlı ailələrə verilən müavinətlər, koronavirus xəstələrinin dövlət hesabına müalicəsi, əhalinin həssas qrupuna aid olan tələbələrin təhsil haqlarının dövlət hesabına ödənilməsi, kommunal ödənişlərə edilən güzəştlər insanların Sizə inamını daha da artırdı. Sizin və ölkəmizin Birinci vitse-prezidenti Mehriban xanım Əliyevanın xalqa ünvanlanan doğma və qayğıkeş müraciətləriniz, həqiqətən, bizim birlikdə güclü olduğumuzu sübut etdi. Dünyamıza, ölkəmizə, Sizə, ailənizə və doğmalarınıza sağlam həyat diləyirik”.\nKərim Novruzov Ağdamda dünyaya göz açıb. Azərbaycan Prezidentinə ünvanladığı məktubda bütün dünyanı bürümüş pandemiyanın fəsadlarından qorunmaq üçün dövlət başçısının təşəbbüs və tələbləri ilə həyata keçirilən qabaqlayıcı tədbirləri alqışladığını yazır: "Bu gün bütün xalqımızın vətəndaşlıq nümunəsi göstərmək məqamıdır. Hər kəs əlindən gələni mövcud şəraitə uyğun olaraq ən yaxşı şəkildə və keyfiyyətlə yerinə yetirməlidir.\nBir tarix müəllimi kimi bütün imkanlardan istifadə edərək, şagirdlərimin təhsildən geri qalmamaları üçün əlimdən gələni əsirgəmirəm. Bundan başqa, dövlətimizin bu bəladan qorunması üçün istənilən tapşırıqları yerinə yetirməyə hazıram.\nCənab Prezident, Sizə bir daha uzun ömür, cansağlığı və xalqımızın rifahı naminə fəaliyyətinizdə uğurlar diləyərək deyirəm ki, getdiyiniz yol haqq yoludur. Bu yol Heydər yoludur və bu yolda Sizinləyik!”\nDaha bir məktəbli məktubunu Bərdə rayonunun Cəyirli kəndindən Nurlan Ramin oğlu İlyaslı yazıb: "Möhtərəm Prezident! Səkkizinci sinifdə oxuyuram. Əvvəllər də gördüyünüz işlərdən ruhlanaraq Sizə məktubla müraciət etmişdim. Sizin sərəncamınızla banklara borcu olan şəxslərə hərtərəfli kömək edilməsi üçün hazırlanmış plan məni çox təsirləndirmişdi. Buna laqeyd qala bilməmiş, bir məktəbli, gələcəyin əsgəri kimi Sizə minnətdarlıq məktubu yazmışdım. Hazırda da Sizin respublikamızda apardığınız işlər məni yenidən şövqə gətirib. Buna görə də bir daha minnətdarlıq məktubu yazmaq qərarına gəldim”.\n"Siz bu çətinliyə də etibarlı sipər oldunuz: xalqımızı qorudunuz”\nMəlum COVID-19 virusunun ölkəmizdə qarşısının alınması məqsədilə ölkə başçısının verdiyi sərəncam və fərmanları ailə üzvləri ilə birlikdə dəstəklədiyini yazan məktəbli məktub müəllifi xüsusi olaraq vurğulayır ki, görülən tədbirlər nəticəsində ölkəmizdə itki daha az oldu, sahibkarlara, fermerlərə dəyən zərərin aradan qaldırılmasına dəstək göstərildi, xalqımızın yaşayış səviyyəsinin aşağı düşməməsi üçün həyata keçirilən sosial-humanitar tədbirlər isə göz qabağındadır:\n"Cənab Prezident, bu çətin dövrdə Siz bizim xalqımıza ata, baba, qardaş, öz doğma, əziz övladlarınız kimi yanaşırsınız. Hamının çətinliyini, problemini özünüzünkü kimi qəbul edirsiniz. Hörmətli Mehriban xanımın xalqımıza ünvanladığı müraciət isə ayrıca bir mövzudur. Mehriban xanım öz müraciətində Azərbaycan xalqına bir bacı, ana, nənə kimi müraciət etdiyini göstərdi. Həmin müraciəti həvəslə dinlədim və oxudum. İnanıram ki, Sizin sayənizdə tezliklə COVID-19 virusundan qurtulacaq, yenidən məktəbə gedəcəyik. Siz mənə çox doğma insansınız”.\nMehman Mehtiyevlə Adil Xaliqovun Bakı şəhərinin Xəzər rayonundan ünvanladıqları məktubdan sətirlər: "Koronavirusla mübarizə dövründə xalqımızın Sizə bəslənən ümidlərini bir daha doğrultdunuz. Cənab Prezident, Siz xalqımızı böyük bir bəladan xilas etməkdəsiniz. Sizi dəstəkləyir, bu şərəfli və məsuliyyətli işinizdə Sizə uğurlar arzulayırıq. Sizin tərəfinizdən görülən qabaqlayıcı tədbirlər pandemiya bəlasına qarşı çox səmərəli oldu. Bu virus heç kimin gözləmədiyi anda ortaya çıxdı. Lakin hər kəsin gözlədiyi kimi, Siz bu çətinliyə də etibarlı sipər oldunuz, xalqımızı qorudunuz, ölkəmizi böyük bir təhlükədən xilas etdiniz. Allah Sizə hər zaman kömək olsun”.\nHacıqabuldan Nazim Fətixan oğlu Zeynalovun ürək sözlərindəki səmimiyyət ilk andan hiss olunur: "Hörmətli cənab Prezident, dünyanı çənginə alan koronavirus pandemiyasının ölkəmizə təsirinin azaldılmasında müdrik və uzaqgörən siyasətiniz nəticəsində çox mühüm işlər görülüb. "Mənim üçün Azərbaycan vətəndaşının sağlamlığının qorunması, onun təhlükəsizliyinin təmin olunması hər şeydən üstündür” fikriniz bizə dünyada hər şeydən üstündür. Çünki öz xalqının taleyinə ürəkdən yanan müdrik rəhbər, dövlət başçısı kimi çətin gündə Azərbaycanın hər bir vətəndaşına sevginizi, qayğınızı ifadə edir.\nBütün bunlar sübut edir ki, apardığınız uğurlu siyasətin mərkəzində Azərbaycan vətəndaşı, onun rifahı dayanır. Xalqımızın sağlamlığı, təhlükəsizliyi naminə göstərdiyiniz fədakarlığa, yüksək qayğıya görə rayonumuzun sakinləri adından Sizə təşəkkür edirik. Bu çətin günlərdə Siz xalqımıza dayaqsınız, xalqımız da Sizə güvənir, Sizinlə qürur duyur. Qürur duyuruq ki, dar məqamda düzgün qərar qəbul edən, xalqı təhlükədən qoruyan Sizin kimi Prezidentimiz var. Ulu Tanrı Sizi qorusun”.\n"Mən gözdən əliləm. Amma Sizin xalqımız üçün etdiklərinizi, bizləri işıqlı sabaha apardığınızı görürəm. Bizi qorxulu bəladan qoruduğunuza görə Sizə təşəkkür etmək istəyirəm”.\nSabirabad rayonunun Qalağayın kəndindən gözdən əlil Fazilə İsbat qızı Qurbanovadan gələn məktubu həyəcansız oxumaq mümkün deyil: "Cənab Prezident, Sizin müdrik rəhbərliyinizlə nəinki pandemiyaya qalib gələcəyik, hətta işğal altında olan torpaqlarımızı da azad edəcəyik. Siz varsınız, bütün problemlər öz həllini tapacaq”.\nMəktubda daha sonra deyilir: "Övladım Türkiyədə təhsil alır. Türkiyədə olan bütün tələbələr bu çətin vaxtlarda özlərini tək hiss etmədilər. Siz onlara arxa oldunuz. Çox sağ olun, var olun! Biz əlillərə göstərdiyiniz qayğıya görə Sizə xüsusi təşəkkür etmək istəyirəm. Sizinlə fəxr edirik”.\nTəşəkkür məktublarının əsas qayəsi: həyat eşqi, çətin sınaq, ümid işığı\nBelə məzmunlu məktublardan biri də Tovuz rayonunun Köçəsgər kəndindən Razim Qocayevdən gəlib. Orada qeyd edilir ki, COVID-19 pandemiyasının dünyada səhiyyəni və sosial durumu iflic etdiyi bir vaxtda Prezidentimiz öz qərarları ilə göstərdi ki, həqiqətən də Azərbaycan güclü dövlətdir. Neftin kəskin ucuzlaşdığı bir zamanda sosial vəziyyəti zəif olan vətəndaşlara birdəfəlik ödənişin edilməsi, xalqının rifahının yaxşılaşdırılması ilə bağlı tapşırıqlar yenə sübut etdi ki, ölkəmizin neftdən asılılığı azalıb: "Cənab Prezident, bütün bunlara və sadalamağa ehtiyac duymadığım çoxsaylı humanist tədbirlərinizə görə ailəmiz Sizə minnətdarlığını bildirir. Qürur duyuruq ki, bəli, belə güclü dövlət yaratmısınız və biz bu ölkənin vətəndaşlarıyıq. Cənab Prezident, bütün bunlar Sizin sayənizdədir. Sizə minnətdarıq. Əlbəttə ki, biz Sizinlə güclüyük”.\nBəli, yuxarıdakı məktubların ümumi mənzərəsi və məzmunundan da göründüyü kimi, XXI əsrin iyirminci ilinə qədəm basanda bəşəriyyət sanki "qəflət yuxusu”ndan ayıldı: dünya doğrudanmı bir günün ərzində məhv ola bilər?! Bu sualla insan övladı güman ki, özünə hələ çox müraciət edəcək.\nBir daha yəqinləşdirdik ki, tarixən yaşananlar xalqların folklorunda, atalar sözlərində, zərb-məsəllərində yaşayırmış. Xalqımıza məxsus belə folklor nümunələrindən biri də "elnən gələn qara gün” fikridir. Bunun, əlbəttə, bayrama, şadlığa-şadyanalığa qətiyyən aidiyyəti yoxdur. Lakin çətin və amansız günlərin stresindən çıxmaq üçün zaman-zaman həmin fikir belə formalaşıb: "elnən gələn qara gün toy-bayramdır”. Yəni bu bəladan birlikdə, elliklə, həmrəyliklə çıxmaq olar.\nBu deyimin nə qədər həqiqətə yaxın olduğunu koronavirus pandemiyası yalnız bizə, yəni həmin atalar sözünü yaradan xalqa yox, əslində, bəşəriyyətə sübut etdi. Bir daha anladıq ki, bir-birimizi xilas etmək üçün həmrəyliyimiz daha vacibdir.\nNəhayət, həyat eşqi, çətin sınaq, ümid işığı - Azərbaycan Prezidenti İlham Əliyevə ünvanlanan səmimi ürək sözlərindən ibarət təşəkkür məktublarının əsas qayəsi də bax belədir...


Ən acı qiymət-22 il sonra - 1AZ.TV\nAna Səhifə / Cəmiyyət / Ən acı qiymət-22 il sonra\nadministrator 10 Aprel 2016\tCəmiyyət Şərh yaz 106 Baxış\nUkraynada artıq bir neçə aydır ki cərəyan edən olayların gedişatından və bu hadisələrin yaratdığı yeni geosiyasi reallıqdan Azərbaycan üçün önəmli olan bir neçə nəticə çıxartmaq olar.\nEvvəla, aydın sezilir ki, ABŞ və onun NATO alyansı üzrə müttəfiqləri Rusiya ilə, çoxlarının düşündüyü və bəlkə də arzuladığı kimi sərt və açıq total xarakterli siyasi-iqtisadi savaşa deyil, strateji olaraq orta və uzunmüddətli perspektivə hesablanmış mübarizəyə qərar veribler və bu “muharibədə” vaxtaşırı Rusiyanın taktiki “Pirr qələbələrinə” də şərait yaratmış və müəyyən mənada “göz yummuş” da ola bilərlər.\nGünümüzün acı ve sərt reallıqlarından biri də ondan ibarətdir ki, bu kompromissiz geosiyasi savaşda Ukrayna kimi böyük ölkələr belə çox ağır itkilər verə bilir və bu tarixi dartışmanın dağıntıları altında başıbəlalı post-sovet məkanında daha bir neçə ölkə rahatca qurban verilə bilər və müstəqilliyindən belə ola bilərlər.\nElə bu kontekstdə, bu problemləri nəzərə alaraq Azərbaycanın xarici siyasəti olduqca həssas, ehtiyatlı ve daha çevik olmalıdır.\nSözsüz ki, Rusiyanın Ukraynadan sonra növbəti hədəflərindən ən əsas olanı məhz Azərbaycandır.\nYanı, Rusiyanın Azərbaycanı tam olaraq öz təsir dairəsinə qaytarmaq üçün son zamanlar artırdığı cəhdlərini yaxın müddətdə daha da gücləndirəcəyi acıq-aşkar duyulmaqdadır.\nBurada Kremlin məqsədi yaxın perspektivdə Azərbaycanı Avrasiya Birliyinə ve Kömrük İttifaqına qoşmaqla paralel, ümumiyyətlə Xəzər hövzəsindən Avropa Birliyinə alternativ qaz-neft nəqlini əngəlləməkdir.\nŞübhəsiz ki, Rusiya Azərbaycanı öz qurumlarına qoşmaq üçün Azərbaycan hakimiyyətinə çoxşahəli basqılar edir və bundan sonra da gücləndirilmiş formada edəcəkdir. Həmin məqsədlə Kremlin hətda müəyyən şirnikdirici vədlər və təkliflər də verəcəyini gözləmək olar.\nBöyük ehtimalla, bu əsasən Qarabağ münaqişəsiylə bağlı təkliflər olacaq. Və elə son vaxtlar Ermənistan və Azərbaycan mətbuatlarında dərc olunan və bir neçə işğal olunmuş rayonun güya Azərbaycana qaytarılmasıyla bağlı yayılan xəbərlər xüsusi məqsədlə sızdırılan informasiya silsiləsindən olanlara bənzəyir.\nLakin, burda Azərbaycan bu tip şirnikdirici təkliflərə aldanmamalı və yaxın keçmişimizdə Qarabağın və ətraf rayonların işğal tarixcəsində məhz Rusiyanın oynadığı aparıcı rolu unutmamalıdır.\nİşğal olunmuş rayonların Azərbaycana qaytarılmasına və məcburi köçkünlərin Dağlıq Qarabağa yerləşdirilməsinə Rusiyanın yalnız bir halda razılıq verəcəyini güman etmək olar ki, o da Rusiyanın öz “sülhməramlı” qüvvələrinin Qarabağ və ətraf ərazilərdə yerləşdirəcəyi təqdirdə…\nBu “sülhməramlıların” isə Cənubi Osetiyanın və Abxaziyanın işğalında, eləcə də Rusiyanın Qara Dəniz Donanmasının Krımın anneksiyasında oynadıqları “xüsusi” rolu nəzərə alsaq, bu cür yanlış tarixi addımın Azərbaycanın gələcəyi üçün nə qədər dramatik fəsadlar verə biləcəyini görmək o qədər də çətin olmazdı.\nÜstəlik, Qarabağın və ətraf rayonlarımızın işğal olunmasının başlıca səbəblərindən biri kimi elə məhz rus qoşunlarının Azərbaycandan çıxılrma qərarının olduğunu yada salsaq çox şey aydınlaşıb öz yerini tutar.\nÜmumilikdə, belə demək olar ki, Qarabağın işğalı, bizim rus qoşunlarından azad olmağımızın və ümümiyyətlə müstəqilliyimizə qovuşmağımız üçün ödədiyimiz bır növ acı “qiymət” idi.\nVə bu cür ağır çəkidə qurban verdiyimiz halda 22 il sonra yenə də hər şeyi ilkin vəziyətdən də ağır duruma gətirmək biz tərəfdən, sözsüz ki bağışlanmaz bir tarixi səhv olardı.\nYuxarıda bəhs etdiyimiz məsələ Rusiyanın Azərbaycan hakimiyyətinə verə biləcəyi şirnikdirici təkliflərin bir mümkün qismi idi. Kremlin basqı və təzyiq vasitələrini nəzərdən keçirmək istəsək isə onların ənənəvi olaraq nisbətən daha çoxçeşidli olmasını aydın görə bilərik. Bu vasitələr haqqında son vaxtlar yetərincə danışılıb və bu məsələləri ətraflı təhlil etmək üçün ayrıca bir məqaləyə ehtiyac var.\nYeganə olaraq, Rusiyanın Ukraynada tətbiq etdiyi “Çeçen diplomatiyasını” və yeni müharibə texnologiyalarını xüsusi nəzər yetirilməlidir.\nKrımda və Ukraynanın cənüb-şərq regionlarında baş verən son olayların prizmasından baxanda bu ssenariləri istər-istəməz nəzəri də olsa Azərbaycana proyeksiya etməli oluruq.\nÜmumiyyətlə istənilən ölkənin xarici təcavüzə daha dayanaqlı olması üçün, bir çox başqa amillərlə yanaşı hakimiyyətlə xalq arasında sıx bağlılıq və etibar olması faktoru çox vacibdir.\nVə əfsuslar olsun ki, illərdir yürüdülən siyasətin nəticəsində hakimiyyətlə xalq arasında dərin bir uçurum yaranıbdır. Və elə bu üzdən də xaricdən istənilən formada təcavüz baş verəcəyi təqdirdə mövcud hakimiyyətin xalqa tam arxalana biləcəyi böyük bir sual altındadır.\nBelə ki, ölkədə yaradılmış cari mühitin nəticəsi olaraq xarici işğal təhlükəsi anında belə əhalinin hətda yarı hissəsinin hakimiyyət ətrafında birləşəcəyi real görünmür.\nDövlətin təhlükəsizliyini və monolitliyinin sarsıdan bu faktorun olduğu azmış kimi, hakimiyyətin özü də, ABŞ səfirinin söylədiyi kimi heç də monolit deyil.\nVə hakimiyyət daxilində onsuz da olduqca çox qüdrətli “Rusiya partiyasının” qarşı qüvvələrə son vaxtlar irimiqyaslı hücuma keçməsi buna səlis sübutdur.\nÜmumiyyətlə, dövlətçiliyimiz üçün hakimiyyətin daxilində bu güvvənin mövcudluğu, şimal regionlarımızda baş verə biləcək Donetsk ssenarinisindən daha təhlükəlidir…\nƏvvəlki Osmanlı ordusunun azərbaycanlı paşaları\nNövbəti Əli Kərimliyə qarşı keçirilən “aksiya” ictimaət tərəfindən qınandı


Bələdiyyə sədri dələduzluğa görə həbs olundu\nEv Siyasət Bələdiyyə sədri dələduzluğa görə həbs olundu\nBakının Abşeron rayonunun Məhəmmədli kəndinin bələdiyyə sədri Vaqif Nəbiyev həbs edilib. Bu barədə Moderator.az məlumat verib.\nBələdiyyə sədri Baş Prokuror yanında Korrupsiyaya Qarşı Baş Mübarizə İdarəsi tərəfindən həbs olunub. Buna səbəb bələdiyyə sədrinin bir neçə vətəndaşa yüz min manatlarla miqdarında maddi ziyan vurması olub.\nBələdiyyə sədri ilə bağlı tədqiqatın davam etdirildiyini bildirilir.\nƏvvəlki məqaləAzərbaycanda Rektorlar Şurası yaradılacaq\nNövbəti məqalədəDeputat: “Samir Şərifovdan bunu eşidəndə xəcalət çəkdim”\nBəxtiyar Hacıyev məhkəmə tərəfindən cərimələnib


Uroş Matiç: “Qarabağ”la APOEL arasında ciddi görünən fərq yoxdu”\nAPOEL-in serbiyalı yarımmüdafiəçisi Uroş Matiç futbolinfo.az-a müsahibə verib. O, Avropa Liqasının qrup mərhələsi çərçivəsində “Qarabağ”a qarşı keçirdikləri səfər oyununu (2:2) şərh edib:\n- Oyunu necə dəyərləndirirsən?\n- Hər iki komanda üçün çox çətin oyun olacağı əvvəlcədən bəlli idi. Çünki artıq bu il üz-üzə gəlmişdik və bir-birimizi yaxşı tanıyırdıq. “Qarabağ” Nikosiyada qələbəyə sevinmişdi, biz Bakıdan qalib ayrılmışdıq. Düzdü, burda heç-heçə oldu, amma bu heç bir şeyə qərar vermək üçün kifayət etmir. Qarşıda daha 3 oyun və 9 xal var. Növbəti matçlara baxmaq lazımdı, xüsusən “Qarabağ” üzərində Kiprdə qələbə qazanmaq vacibdi.\n- “Qarabağ”ın futbolçuları dedilər ki, biz bu gün ancaq qələbəyə layiq idik...\n- Bu, onların fikridi. Mən də düşünürəm ki, biz qələbəyə layiq idik. Fikrimcə, yaxşı oynadıq. Özümüzü sübut edək bildik. Əslində bu cür oyunlarda favorit olmur. Yəni komandalar arasında ciddi görünən fərq yoxdu. Bu səbəbdən “Qarabağ” da, APOEL də qalib gələ bilərdi. Lakin bərabərliklə başa çatdı.\n- Hər halda APOEL 1 xala sevinir...\n- Yox, sevinmirik, mən qələbə qazanacağımızı gözləyirdim. Lakin iki həftə sonra biləcəyik ki, bu nəticə yaxşıdı, yoxsa pis. Lakin indiki halda 1 xalı çox pis adlandıra bilmərik.\n- İkinci yer üçün “Qarabağ” və APOEL arasında mübarizə gedəcəyi əvvəlcədən gözlənilirdi. Lakin bugünkü vəziyyət “Qarabağ”ın lehinədi. Evdə “Düdelanj”a məğlubiyyət sizi qrupda saxlaya bilər...\n- Düzdü, “Qarabağ” şanslıdı. Lakin qarşıda 9 xal qazanmaq ehtimalımız var. Hər halda bunu da nəzərə almaq lazımdı. 1 xalımız var və aramızda bir oyun var. Udsaq, artıq xallar bərabərləşəcək. Bizim də şansımız xeyli artacaq. Çox yaxşı hazırlaşmalıyıq. Qalib gəlmək çox vacibdi.\n- Düşünürsən ki, qrupdan çıxmaq üçün həlledici qarşılaşma Nikosiyada olacaq?\n- Hər iki komanda hücum futboluna üstünlük verir və çox gərgin qarşılaşma olacaq. Azarkeşlərin də maraqlı oyun izləyəcəyini düşünürəm. Aramızdakı qarşılaşmalarda qollar vurulur, qolsuz oyun olmayıb. Yəqin ki, Kiprdə də belə olacaq. Ümid edirəm ki, pozitiv nəticə ilə ayrılacağıq.\n- Bu gün iki vacib futbolçunuz oynamırdı. Bu, sizə təsir etdi?\n- Qrupumuz çox çətindi və hər bir futbolçunun meydanda olması yaxşı olardı. Musa Əl Taamari bizim üçün vacib oyunçudu. Ümid edirəm ki, gələcəkdə heyətdə yer alacaq. Amma hər bir futbolçumuz güclüdü və bütün boşluqları doldurmaq imkanımız var. Lakin belə oyunlar zamanı heyətin geniş olması yaxşı haldı.\ntarix: 25-10-2019 12:00


Nazir müavini işğaldan azad olunan ərazilərin külək və günəş enerji potensialının həcmini açıqlayıb - Fins\nNazir müavini işğaldan azad olunan ərazilərin külək və günəş enerji potensialının həcmini açıqlayıb\nİşğaldan azad olunan ərazilərdə 7200 meqavatlıq günəş və 2000 meqavatlıq külək potensialı mövcuddur.\nFins.az xəbər verir ki, bu barədə 1-ci Azərbaycan Beynəlxalq “Qarabağın Bərpa, Yenidənqurma və İnkişafı” Rebuild Karabakh və 26-cı Azərbaycan Beynəlxalq İnşaat “BakuBuild” Sərgilərinin açılışında çıxış edərkən energetika nazirinin müavini Elnur Soltanov deyib.\nO enerji infrastrukturunun bərpasına beynəlxalq investorların cəlbi ilə bağlı da açıqlama verərək “Artıq beynəlxalq investorlarar Cəbrayıl rayonununda 240 meqavatlıq günəş elektrik stansiyanın tikintisi üzrə araşdırma işləri davam etdirilir və Laçın-Kəlbəcər zonasında 100 meqavatlıq külək enerjisi ilə əlaqədar maraq sorğusu artıq investorlara göndərilib. Energetika Nazirliyi bu ərazilərdə bağlı yaşıl enerji zonasını konsepsiyasını hazırlayaraq hökumətə təqdim edib.\nYekunda bu konsepsiya baş plana çevriləcək və detallı şəkildə bölgədə həyata keçirilməyə başlayacaq”-, deyə E. Soltanov qeyd edib.


Su polosu üzrə turnir keçirilmişdir – Bakı Şəhər Gənclər və İdman Baş İdarəsi\nSu polosu üzrə turnir keçirilmişdir\nBakı Şəhər Gənclər və İdman Baş İdarəsi tərəfindən Su Idman Sarayında (açıq havada) Azərbaycan ordusunun torpaqlarımızın bütövlüyü uğrunda əldə etdiyi qələbələrə həsr olunmuş su polosu üzrə turnir keçirilmişdir. Turnirdə MOİK, RYİUM-1, Su İdman Sarayı, RYİUM-2-ni təmsil edən komandalar iştirak etmişdir.\nDairəvi sistem üzrə keçirilən yarışın nəticələrinə əsasən, MOİK komandası birinci yeri tutmuşdur. RYİUM-1 (AKVATİK) komandası ikinci, Su İdman Sarayının komandasının vaterpolçuları isə üçüncü yerə layiq görülmüşlər.\nQalib komandalar Bakı şəhər Gənclər və İdman Baş İdarəsi tərəfindən müvafiq dərəcəli diplomlar və xatirə hədiyyələri ilə mükafatlandırılmışlar.\nQeyd edək ki, Nazirlər Kabineti yanında Operativ Qərargahın təlimatlarına uyğun olaraq COVID-19 virusunun qarşısının alınması məqsədi ilə iştirakçılar hərarətləri yoxlanıldıqdan sonra yarışa buraxılıblar.


Günəş və kosmik hava tədqiqatları üzrə beynəlxalq konfrans\nİyul 06 2015\nİyulun 6-da Bakıda Azərbaycan Respublikasının Prezidenti yanında Elmin İnkişafı Fondunun maliyyə dəstəyi və təşkilatçılığı, Azərbaycan Milli Elmlər Akademiyası Nəsrəddin Tusi adına Şamaxı Astrofizika Rəsədxanasının elmi-təşkilati dəstəyi ilə “Günəş və Günəş tipli ulduzların dəyişkənliyi: astroseysmologiyadan kosmik havayadək” mövzusunda beynəlxalq konfrans işə başlayacaq.\nEİF-dən AZƏRTAC-a bildiriblər ki, tədbirdə Danimarka, Fransa, Almaniya, ABŞ, Rusiya, Ukrayna, İsrail, Bolqarıstan, İngiltərə, Özbəkistan və Gürcüstandan tanınmış alimlərin Günəş fizikası və Günəş-Yer əlaqələri sahəsində ən son yenilikləri əks etdirən icmal-məruzələri dinləniləcək. Azərbaycanın müxtəlif qurumlarından olan alimlər də tədqiqatlarının nəticələrini təqdim edəcəklər.\nİki gün Bakıda keçiriləcək konfransın bir sessiyası Şamaxı Astrofizika Rəsədxanasında təşkil olunacaq. Tədbirdə elmi məruzələrlə yanaşı, əməkdaşlıq məsələləri də müzakirə ediləcək.\nƏtraflı məlumatı http://sdf.gov.az/conferences/sun2015/ internet səhifəsindən əldə etmək olar.


Buraxılış və qəbul imtahanlarında iki il sonrakı dəyişikliklər yaxın günlərdə elan olunacaq - AZƏRTAC – Azərbaycan Dövlət İnformasiya Agentliyi\nYaxın günlərdə Təhsil Nazirliyi və Dövlət İmtahan Mərkəzi (DİM) iki ildən sonra buraxılış və qəbul imtahanlarında ediləcək dəyişikliklərlə bağlı birgə elan verəcək.\nAZƏRTAC xəbər verir ki, bunu DİM-in Direktorlar Şurasının sədri Məleykə Abbaszadə “ASAN Radio”ya müsahibəsində deyib.\nOnun sözlərinə görə, gələn il ali məktəblərə buraxılış və qəbul imtahanlarında heç bir dəyişiklik olmayacaq. Lakin nəzərə almaq lazımdır ki, kurikulum əsasında təhsil alan şagirdlər iki ildən sonra XI sinifdə təhsil alacaq və onların biliklərinin qiymətləndirilməsi fərqli şəkildə keçirilməlidir. O deyib: “Bu il kurikulum əsasında təhsil alan IX sinif şagirdləri üçün buraxılış imtahanları yeni qaydada - ikimərhələli şəkildə həyata keçirildi. Həmin şagirdlər iki ildən sonra XI sinifdə təhsil alacaq və onlar üçün keçiriləcək imtahanlarda yeniliklər ediləcək”.\nM.Abbaszadə diqqətə çatdırıb ki, artıq 9 və 11 illik bazadan orta ixtisas təhsili müəssisələrinə qəbul yalnız buraxılış imtahanlarının nəticəsinə əsasən aparılır. Qabiliyyət tələb edən ixtisaslara qəbul olmaq istəyən abituriyentlər də buraxılış imtahanı verdikdən sonra qabiliyyət tələb edən imtahanlara qatılaraq bu yerləri qazanmaq imkanı əldə edib. “Ola bilsin ki, iki ildən sonra ali təhsil müəssisələrinin bəzi ixtisaslarına yalnız buraxılış imtahanlarının nəticəsinə əsasən qəbul aparılacaq. İki ildən sonra XI sinif şagirdləri üçün buraxılış imtahanları iki mərhələdə olacaq, ənənəvi test suallarından başqa yeni növ qiymətləndirmə - esse, açıq sual, mətn üzərində işləmə kimi tapşırıqlar veriləcək. Buna hazırlıqlı olmaq lazımdır”, - deyə M.Abbaszadə bildirib.\nAZERTAG.AZ :Buraxılış və qəbul imtahanlarında iki il sonrakı dəyişikliklər yaxın günlərdə elan olunacaq


Koronavirusla bağlı yalan məlumatlar yayanlar həbs edildi - RƏSMİ » Qaynar-xett.az\nTarix: 23-03-2020, 19:46 / Oxunub: 36\nKoronavirus infeksiyası ilə əlaqədar Azərbaycan Respublikasının Nazirlər Kabineti yanında Operativ Qərargah tərəfindən ölkə ərazisində zəruri sosial izolyasiya tədbirləri tətbiq edilir.\nDaxili İşlər Nazirliyinin (DİN) Mətbuat Xidmətindən verilən məlumata görə, konkret olaraq kütləvi tədbirlərin keçirilməsi təxirə salınıb, restoran və kafelərdə iş rejimi saat 15:00-dək müəyyən edilib.\nLakin respublikanın bəzi şəhər və rayonlarında ayrı-ayrı iaşə müəssisələrinin sahibləri müvafiq obyektlər üçün müəyyən edilmiş iş rejimini pozub saat 15.00-dan sonra da fəaliyyətlərini davam etdirməyə cəhd göstərirlər. Həyata keçirilmiş nəzarət tədbirləri ilə müəyyən edilmiş konkret vaxtdan sonra fəaliyyətini dayandırmayan respublika üzrə 411, o cümlədən Bakı şəhərində 154 obyekt müəyyən edilib. Göstərilən səbəbdən 347 obyekt sahibinə xəbərdarlıq olunmuş, 71 obyekt sahibi barəsində inzibati cərimə tətbiq edilib.\nEyni zamanda, koronavirus infeksiyası ilə əlaqədar əhali arasında dezinformasiya xarakterli məlumatlar yaydığına görə üç nəfər inzibati qaydada həbs olunub.\nXatırladaq ki, respublikanın şəhər və rayonalarında qeydiyyatda olan nəqliyyat vasitələrinin Bakı, Sumqayıt şəhərlərinə və Abşeron rayonuna buraxılmasının dayandırılması barədə Azərbaycan Respublikasının Nazirlər Kabineti yanında Operativ Qərargahın müvafiq qərarının icrası çərçivəsində Bakı-Qazax avtomobil yolunun 65-ci, Bakı-Şamaxı avtomobil yolunun 26-cı və Bakı-Quba avtomobil yolunun 45-ci kilometrliklərində sutkalıq fəaliyyət göstərən üç xüsusi polis postu yaradılıb.\nBugünədək müəyyən edilmiş məhdudiyyəti pozmaqla, Bakı, Sumqayıt şəhərlərinə və Abşeron rayonuna daxil olmaq istəyən 4 000 avtomobil geri qaytarılıb.\nQeyd olunmalıdır ki, həyata keçirilən bütün tədbirlər vətəndaşlarımızın təhlükəsizliyinin təmin edilməsi və onların sağlamlığının qorunmasına xidmət edir. Ona görə də bir daha Azərbaycan Respublikasının Nazirlər Kabineti yanında Operativ Qərargahın tətbiq etdiyi sosial izolyasiya tədbirlərinə ciddi riayət olunmasını, bütün tövsiyə, təklif və qərarları anlayışla qarşılanmasını xahiş edirik.\nSabirabad ray Keçmiş Komandir Garabag gazisi Əvəzsiz Guran koop ivnin Sədri V Abdullayev Seyyid Əvəz oğlu. Cənab Prezident İ Əliyev və xanımı M Əliyeva Taniş Olun ki Bəlkə Sozlərin Gücünüz Cata\nTovuz rayonunda Karonavirusa qarşı yüksək tədbirlər görülür.\nZərqələm xanım Cəfərova insanlara maksimum diqqət və qayğıyla yanaşır, onların problemlərini həll edərək, onların dövlətimizə və Prezidentimizə inamını artırır!\nCənab Prezident İlham Əliyev və Mehriban xanım Əliyeva Xahiş Edirik Deyin Kömək Edin Yol Göstərin Nə Etməliyik Axı Sabirabad ray Rəsmi Dəlilər Olan Dövlət Məmurları tərəfindən İdarə OLUNUR ..............\n“Şəhidlik ən uca zirvədir” deyənlərin çoxu tuman altda gizlənənlərdir…\nLerikdə Şəhidlərə qarşı böyük hörmətszlik...\nSu Polis Rəisinin qanunsuz əməlləri\nMilli Məclisin ömürlük deputatının qanunsuz təhsil biznesinə havadarlıq edir - VİDEO\nBu ölkədə əl sıxıb, öpüşüb görüşmək qadağan edilir - Koronavirusa görə\nİrandan qayıdan daha üç azərbaycanlıda koronavirus aşkarlandı\nYük maşınının hündürlüyünü nəzərə almayan sürücü körpünü uçurdu - VİDEO\nAğdamda yanğın oldu\nSaqqaldan da virus yayılırmış - Video\nMOİK-in oyunçusu: “Koronavirusa qarşı bir yeşik araq almışam”\nPrezident bu qadınları təltif etdi - SƏRƏNCAM\nAğstafa şəhər İƏD üzrə nümayəndəsi Etibar Hacıyev sahibkarı intihara sürükləyir - VİDEOGİLEY\nPrezident Tovuzda Dövlət Rəmzləri Muzeyinin açılışında - YENİLƏNİB+FOTO\nTəzə başçıya ilk şikayət... - FOTO